
	ירושלים, ח' ב אדר ב, תש"ס
15 במרץ, 2000

הכנסת החמש-עשרה                                                                                             נוסח לא מתוקן
         מושב שני
פרוטוקול מס' 103

מישיבת ועדת הכספים
יום שלישי, כ"ג  באדר א' התשנ"ס (29 בפברואר 2000), שעה 10:00


נכחו:

	חברי הוועדה:	אלי גולדשמידט - היו"ר
			ישראל כץ - מ"מ היו"ר
			אבשלום וילן
			אמנון כהן
			סופה לנדבר
			רחמים מלול
			ויצמן שירי
		מ"מ:	מקסים לוי
			מוסי רז


	מוזמנים:	דני רוזן			- מנכ"ל משרד התקשורת
			שמואל שם-טוב		- מנכ"ל הרשות השניה
			אמיר לוי		- משרד האוצר
			עדנה הראל		- משרד המדע, התרבות והספורט
			דוידה לחמן-מסר	- משרד המשפטים
			נ' רובינשטיין		- משרד המשפטים
			אורי אולניק		- יועץ משפטי, משרד התקשורת
			שריל קמפינסקי		- ס' יועץ משפטי, משרד התקשורת
			מיכאל הואש		- יועץ שר התקשורת
			אסף לב			- משרד התקשורת
			מיכל פלד		- עוזרת שר התקשורת
			יעל שוורץ		- משרד התקשורת
			הילה שמיר		- הלשכה המשפטית, משרד התקשורת
			יצחק לבני		- הרשות השניה
			אילן רותם		- עו"ד, הרשות השניה
			מוטי שקלאר		- הרשות השניה
			אבי שמש		- יור איגוד התסריטאים
			יולי גרשטל		- חברת הנהלת פורום היוצרים הדוקומנטריים
			שמעון ברק		-יו"ר איגוד הרמת המשקולות
			אריה רוזנצוייג		- יו"ר ועדת האירועים, יו"ר אס"א ישראל,
						   הוועדה האולימפי בישראל


יועצת משפטית:		אנה שניידר
יועצת כלכלית:		סמדר אלחנני
קצרנית:		חפציבה צנעני


סדר-היום:		1) חוק ההסדרים במשק המדינה (תיקוני חקיקה להשגת יעדי התקציב
			    והמדיניות הכלכלית לשנת התקציב 2000), התש"ס-1999.
			    סעיף 30 (תיקון חוק הרשות השניה לטלויזיה ורדיו).

			2) שינויים בתקציב לשנת 2000.

חוק ההסדרים במשק המדינה (תיקוני חקיקה להשגת יעדי התקציב
והמדיניות הכלכלית לשנת התקציב 2000), התש"ס-1999
סעיף 30 - תיקון חוק הרשות השניה לטלויזיה ורדיו




היו"ר א' גולדשמידט:

	אני פותח את ישיבת הוועדה. אני רוצה להיות יעיל, כדי להתקדם בסוגיות החוק שאינן מעוררות מחלוקת מי-יודע-מה. בישיבה הקודמת, עסקנו בנושא התוכן. לא הצבענו על זה, אך קיבלנו את העקרון, שאפשר לצמצם - ללכת לגירסה יותר מצומצמת - כדי לתת יותר משמעות לפעילות הרשות השניה בקביעת או בפיקוח על נושא התכנים. אני מציע שנעבור במהירות על עמוד 13 - התוספת (חלופה ב' - גירסה מצומצמת). נתחיל בעמוד 7 עם הסעיף המסמיך.

א' אולניק:

	אסביר מה הן שתי הורסיות, שישבו עם אנה שניידר עליהן בתחילת השבוע. למעשה, מדובר בשני עקרונות. בורסיה הרחבה יותר אנו מדברים על כך, שלכל ז'אנר עילי מוקצה מספר שעות מדוייק. אני מזכיר, שהמספרים לקוחים מתוך המחוייבות של זכייני ערוץ 2 בתקופת הזכיון השניה שלהם, דהיינו היכן שהוסיפו את השעות. יש חופש פעולה של המועצה לעשות החלפה בין תכנית ז'אנר עילי אחת לשניה. כל מה שקשור בשינוי התוספת, על-פי המלצת הוועדה, יגיע גם לאישור הוועדה.

היו"ר א' גולדשמידט:

	שינוי שאיננו החלפה בין ז'אנרים. אינני צריך לאשר דרמה מוחלפת בתכנית תעודה או להיפך. זה לא מענייננו.

א' אולניק:

	זה רק מובא לידיעה.

היו"ר א' גולדשמידט:

	אני הייתי מוותר גם על ידיעה.

א' אולניק:

	בכל זאת, יש פה משהו שהוא חשוב לחוק ראשי. חשוב, שזה לפחות מובא לידיעת הכנסת.

היו"ר א' גולדשמידט:

	בסדר.

א' אולניק:

	ההבדל העיקרי בין הנוסח הרחב לנוסח המצומצם הוא, שהנוסח המצומצם קובע מיכסת שעות של כל הז'אנרים העיליים, דהיינו: סרטי התעודה, הדרמה המורכבת, תכניות התחקיר, התכניות המיוחדות שזו אותה סידרה מיוחדת שהוטלה על הזכיינים בערוץ 2 ועכשיו אנו גם מציעים לשלב אותה בערוץ 3. יש למועצה חופש  פעולה לקבוע את המיכסות בתוך אותה קווטה של כמות של תכניות ז'אנרים עיליים.

ד' רוזן:

	זה "מיגדרים עיליים" בעברית.

היו"ר א' גולדשמידט:

	מיגדר הוא GENDER - מין במובן של נקבה או זכר.

א' אולניק:

	בכללי הבזק כתוב: "סוגה".

א' שניידר:

	בינתיים, כתבנו: ז'אנר.

א' אולניק:

	בנוסח המורחב  אותה קווטת שעות מחולקת מראש בתוך התוספת לכמויות. זה הבדל בין הנוסח הרחב לנוסח המצומם.

היו"ר א' גולדשמידט:

	בנוסח המצומצם אנו מגדירים את כמות השעות שצריכות להינתן לנושא הז'אנר העליון.

א' אולניק:

	נכון.

היו"ר א' גולדשמידט:

	וכן, שזה נמצא ב-PRIME TIME.

א' אולניק:

	ב-PRIME TIME. זה בשניהם. בסך הכל, זה די יוצא דופן שבחקיקה ראשית נכנסים לזה.

היו"ר א' גולדשמידט:

	אל תשכנע את המשוכנעים. אני השתכנעתי בקטע הזה. אני מציע, שנקרא את החוק שבתוכו ישנה התוספת, את התוספת המצומצמת ואת המוצע.

א' שניידר:

	בעמוד 7 מופיע סעיף 17א(13) שמתייחס לסעיף 59 - זאת הגירסה המצומצמת. סעיף 59 בחוק כפי שהוא היום אומר כך: "שליש לפחות מכלל שידורי הטלויזיה יהיה מהפקות מקומיות, אולם הרשות תפעל להרחבת חלקם של שידורי טלויזיה מהפקות מקומיות לרבות בתקופת הזכיון הראשונה". מוצע כאן, שבמקום "שליש" יבוא "ארבעים אחוזים" והסעיף  יסומן (א) ואחריו יבוא: "(ב) מתוך כל ההפקות המקומיות ובנוסף לחובות שתקבע המועצה בזכיון או בכללים, ישדר בעל זכיון בכל שנה תכניות כמפורט בתוספת, ובכמות שלא תפחת מן המכסות השנתיות הקבועות בתוספת; (ג) השר רשאי, על פי המלצת המועצה ובאישור הוועדה" - ועדת הכספים - "לשנות את הוראות התוספת; (ד) על אף האמור בסעיף קטן (ג), לעניין השנתיים הראשונות מיום תחילת השידורים בידי בעל זכיון בערוץ השלישי, רשאית המועצה, בידיעת השר והוועדה, להתיר הפחתת היקף השידורים הקבועים בתוספת בהם מחוייב בעל זכיון בערוץ השלישי, ובלבד שלא יקטן ממחצית". - זהו הסעיף המסמיך.

היו"ר א' גולדשמידט:

	אני מציע, שנצביע עליו.

א' שניידר:

	אבל, עדיין לא הצביעו על שום דבר.

היו"ר א' גולדשמידט:

	נתחיל היום להצביע. מי בעד הסעיף?

ה צ ב ע ה

סעיף 17א(13) (הגירסה המצומצמת) התקבל.


היו"ר א' גולדשמידט:

	אושר הסעיף בגירסה המצומצמת.

א' שניידר:

	אנו עוברים לעמוד 13 - לתוספת בגירסתה המצומצמת, שאין מנוס אלא מלקרוא אותה: "הגדרות - 1. 'הפקה מקומית' - תכנית שרוב יוצריה, רוב מבצעיה...". אולי תגיד לי מה לא השתנה, ואז לא נצטרך לקרוא זאת.

א' אולניק:

	בנושא ההגדרות אין לנו פה שינויים, חוץ מזה שיש לנו פה הגדרה חדשה של "ז'אנר עילי".

א' שניידר:

	מיד נגיע אליה. לנושא ההגדרות, סעיף 1, כל ההגדרות שכאן הן בעצם אותן ההגדרות שמופיעות בגירסה המורחבת אותה כבר עברנו ביום חמישי, למעט הגדרה נוספת שכרגע מוגדרת: "תכניות ז'נר עילי". אנו נשקול האם להגיד את המלה "סוגה" ובסוגריים "ז'אנר" וכו'. מדובר פה על הפקות מקומיות מהסוגים המפורטים להלן: "(1) 'תכניות תעודה' - תכניות העוסקות בתיעוד של תופעות חברתיות, תרבותיות או פוליטיות, או בתיעור תופעות או תגליות בטבע או במדע, ואינן תכניות בענייני היום;".

היו"ר א' גולדשמידט:

	כתוב כאן "תרבויות", וצריך להיכתב: "תרבותיות".

א' שניידר:

	זה יעבור הגהה. זה נעשה במהירות, כדי שזה יהיה  מוכן להיום.


	עוד כתוב כאן: "(1) 'תכניות דרמה' - תכניות המגוללות סיפור עלילה בעל אופי קומי, דרמטי, מלודרמטי או טראגי הכוללות, בין השאר, סוגים אלה: (א) דרמה בודדת - דרמה בהיקף של פרק אחד המשודרת המלואה במהלך שידור אחד, או מהווה חלק מסדרה קצרה ומשלבת בתוכה בדרך כלל צילומי אולפן עם צילומים מחוץ לאולפן, ואורכה 50 דקות לפחות;".

היו"ר א' גולדשמידט:

	האם לא קראנו זאת כבר?

א' שניידר:

	קראנו חלק.

א' אולניק:

	לדעתי, את כל זה קראנו בשבוע שעבר.
	
היו"ר א' גולדשמידט:

	אם יש פה שינוי, אימרו.

א' שניידר:

	אם קראנו, אז זה מה שמופיע כאן ואלה תכניות ז'אנר עילי.

	ואז, בא סעיף 2, שכותרתו: תכניות ז'נר עילי: "מתוך כלל ההפקות המקומיות ישדר בעל זכיון בכל שנה תכניות מז'נר עילי בכמות שלא תפחת מ-74 שעות בערוץ 2 ו-111 שעות בערוץ השלישי, ולעניין זה לא יבואו במניין שידורים חוזרים". סעיף 3, שכותרתו: שעות שידור, אומר: "בעל זכיון ישדר תכניות ז'נר עילי בין השעות 19:00 ל-24:00 בימי חול, ואולם רשאי המנהל לאשר שידורים גם בשעות אחרות בשבתות,, חגים ומועדים מיוחדים;". הוספנו פה את מה שביקשתם ביום חמישי: "אישר המנהל שידור בשעות אחרות כאמור, ישדר בעל זכיון את התכנית בשידור חוזר ביום חול, במידת האפשר.".

היו"ר א' גולדשמידט:

	יש פה שאלה עקרונית: כשאנו מדברים על שבתות, אולי נדבר על ימי מנוחה בגלל הנוצרים והמוסלמים?

ד' רוזן:

	כתוב: "בשבתות, חגים ומועדים מיוחדים".

היו"ר א' גולדשמידט:

	כאשר אתה אומר "שבתות", אתה מתיחס רק למיגזר היהודי. פה צריך לעשות FINE TUNING. אפשר לומר למשל: "ימי מנוחה כמוגדר בחוק שעות עבודה ומנוחה".

ש' קמפינסקי:

	לגבי נוצרים, אין מניעה לצפות מבחינת המיגבלות.

א' שניידר:

	גם לגבי המוסלמים.
	
היו"ר א' גולדשמידט:

	אם אתם אומרים כך, בסדר. אם אין לכם התנגדות, הייתי מציע לאשר שידורים גם בשעות אחרות בשבתות, חגים ומועדים מיוחדים ולהוסיף: "ובלבד שלהערכת המנהל אלה שעות שיש בהן צפיה סבירה". לא אגיד "צפיית שיא", אבל צפיה סבירה.

ס' אלחנני:

	איך אנו יודעים מה היא צפיה סבירה?

היו"ר א' גולדשמידט:

	ברור לי שבשבתות ובחגים המונח של PRIME TIME משתנה; בליל הסדר, בין 20:00 ל-22:00, אף אחד לא רואה טלויזיה וכולם אוכלים מצות, וזה מובן לי. אבל, ה-PRIME TIME לא יכול להיות 08:00 בוקר.

א' שניידר:

	כתוב כאן: "בין 19:00 ל-24:00".

א' אולניק:

	אגיד לך מה יכולה להיות הבעיה. הסידרה "טירונות", למשל, שודרה בימי שישי בערב. אם אתה משאיר את הסעיף כמו שזה, השידור החוזר יהיה במועד אחר שהאוכלוסיה הדתית, שרוצה לצפות בה, תוכל לעשות זאת. אבל, אם אתה משאיר את ה"סבירה", אתה מכריח את הזכיינים לקחת יחידת שידור די יקרה ובה לשים את יחידת השידור החוזרת.

דובר:

	יש שיקול דעת של המועצה.

היו"ר א' גולדשמידט:

	אינני מדבר על השידור החוזר. לגבי השידור החוזר, אינני חושב שצריך לכפות שעת שיא. אני מדבר על השידור בשבתות ובמועדים. כתוב שם, שמנהל רשאי לעשות זאת בכל שעה. אני רוצה, ששיקול הדעת של המנהל יוכתב גם על-פי ה-RATING. אינני  חושב, שצריך להתנגד בעניין הזה.

א' אולניק:

	הבנתי. זה מקובל.

ס' אלחנני:

	קראתי בעיקר בעתונות הזרה, שכל עניין הסדרות וכו' יורד מהבמה והרבה יותר הולך עכשיו לכיוון משהו כמו "מי רוצה להיות מליונר?" ותכניות כאלה.

היו"ר א' גולדשמידט:

	האם את שואלת?

ס' אלחנני:

	אני שואלת. אני לא מבינה בזה שום דבר. כל הדוגמאות שנתתם ל-PRIME TIME  - הם ישימו בכלל משהו אחר. 

א' אולניק:

	יש פה סעיף, שמכריח אותם ל-PRIME TIME.

היו"ר א' גולדשמידט:

	סמדר אלחנני, זו הסיבה לכך שאנו הכנסנו את תכניות התעודה וכו'.
	
ס' אלחנני:

	תראה מה שקורה עם "מי רוצה להיות מליונר?", שזה עוד כלום לעומת מה שקורה בארצות-הברית.

היו"ר א' גולדשמידט:

	אבל, הן לא נחשבות, לצורך העניין, לתכניות ז'אנר עליון.

א' אולניק:

זו אומנם הפקה מקומית, אבל זה לא ז'אנר עילי.

היו"ר א' גולדשמידט:

	יש אבחנה בין הפקה מקומית לבין ז'נר עילי.

א' שניידר:

	יש הגדרה פה.

היו"ר א' גולדשמידט:

	יש פה הגדרה. זה דרמה ותעודה, למרות ש"מי רוצה להיות מליונר?" זו גם תכנית תעודה לאופי האנושי אך את זה לא צריך להוכיח.

	שמואל שם-טוב, האם רצית לומר משהו בעניין הזה?

ש' שם-טוב:

	לא.

היו"ר א' גולדשמידט:

	אני מציע, שבכל זאת במסגרת שיקול הדעת של מנהל הרשות השניה ייאמר שהוא יכוון את התכניות בשבתות ובמועדים מיוחדים לשעות שיש בהן צפיה סבירה. אינני מציע צפיית שיא, אבל צריך שלא ידחקו אותן לשעות אחרות.

א' אולניק:

	בסדר.

היו"ר א' גולדשמידט:

	אם אתה חושב שבשעה 11:00 בבוקר בשבת או בשעה 12:00 בצהריים הצפיה סבירה, אז זה יהיה שיקול הדעת שלך.

א' רותם:

	כמובן, שהכל תלוי בסוג התכנית.

היו"ר א' גולדשמידט:

	ודאי.

א' רותם:

	אין לנו בעיה.

א' שניידר:

	אם כך, זה אושר בכפוף לניסוח.

היו"ר א' גולדשמידט:

	עלי להצביע על זה.

א' שניידר:

	בסדר. אנו ננסח זאת.

היו"ר א' גולדשמידט:

	זה בכפוף לזה. הניסוח יהיה שלכם.

	לגבי התכניות, לגבי השידורים החוזרים, אנו לא עושים שום הגבלה, כי כבר הכרחנו את הזכיין להקרין פעם אחת בשעת שיא.

א' רוזנצוייג:

	אני אריה רוזנצוייג מהוועד האולימפי לישראל. מתי יהיה אפשר להתייחס לסוגיות שונות?

היו"ר א' גולדשמידט:

	זו פעם ראשונה, שמישהו מדבר איתנו על ספורט מאז התחלנו בדיונים. האם זה קשור לנושא?

א' רוזנצוייג:

	אנו הוזמנו לכאן בעקבות מכתב ששלחנו. זה קשור להפקות מקומיות.

	אני אריה רוזנצוייג, חבר הנהלת הוועד האולימפי, יושב-ראש ועדת האירועים וההסברה ויושב-ראש אס"א. לימיני יושב ד"ר ברק שהוא יושב-ראש איגוד הרמת המשקולות ומייצג את כל איגודי הספורט למעט כדורגל וכדורסל. אנו מבקשים מוועדת הכספים, במסגרת הכנת החוק לערוץ המסחרי השני והשלישי, שהפקות שידורי ספורט תוכרנה כהפקות מקומיות.

היו"ר א' גולדשמידט:

	אז, יהיו לי כל הזמן תכניות כדורגל וכדורסל, ולא תהיינה תכניות תעודה, דרמה וכו'. אתה מדבר על תכניות ספורט מחוץ לכדורגל וכדורסל.

א' רוזנצוייג:

	אנו רואים כדורגל וכדורסל בטלויזיה הישראלית, אבל ברצוני לומר לכל מי שיושב כאן שיש במדינת ישראל כמה עשרות איגודי ספורט.

היו"ר א' גולדשמידט:

	אז, יכניסו את: "CATCH AS YOU CAN".

א' רוזנצוייג:

	דיברתי על הפקות ישראליות שמפיקים במאים, יוצרים וחברות הפקה ישראליות, כמו שזה כתוב בהגדרות.

	הייתי חבר בוועדת השופט העליון דב לוין, ועדה ממלכתית, ויש לי כאן את המלצותיה. היא המליצה, שהפקות אירועי ספורט יוכרו כהפקות מקומיות.

	ברצוני לומר מהו הרציונל שמאחורי העניין הזה. אתם רואים בטלויזיה ליגה לאומית בכדורגל וליגה לאומית בכדורסל, והרכב הקבוצות האלה הוא: חמישה קרואטים, שישה מתאזרחים, ארבעה מתגיירים וכדו'. אותו דבר בכדורסל, ואותו דבר בכדורגל.

היו"ר א' גולדשמידט:

	מה קורה בהרמת משקולות ובקפיצה במוט?

א' רוזנצוייג:

	אלה עולים חדשים.

היו"ר א' גולדשמידט:

	בסדר. אלה לא זרים.

א' רוזנצוייג:

	אלה לא זרים, אלא עולים חדשים. אנו לא נגד עולים חדשים. יש אלפי ספורטאים ישראליים, שהיום לא מקבלים דקת מסך בטלויזיה הישראלית.

א' אולניק:

	יש ערוץ ספורט.

א' רוזנצוייג:

	יש פה גלגל חוזר: אם אין חשיפה בטלויזיה - אין כסף לפירסומות. האיגודים, ההתאחדויות, היום הם על סף קריסה. אומנם בשבועות האחרונים הטוטו הכניס קצת כסף, אך ב-3-4 השנים האחרונות ההקצבות המימסדיות לספורט מהממשלה ומהטוטו קטנו בשיעורים מדהימים. יש הרבה מאד אגודות ואיגודי ספורט, שנמצאים על סף קריסה. אנו חושבים, שהנושא הזה יעזור לפיתוח ספורט ישראלי טהור. אנו מבקשים לכלול זאת במסגרת החוק.

היו"ר א' גולדשמידט:

	במסגרת הז'אנר העליון.

א' רוזנצוייג:

	במסגרת כל ז'אנר שתרצה, שזו תיקרא: הפקה מקומית.

א' אולניק:

	אני חושב, שהטיפול בנושא הספורט צריך לבוא בעיקר דרך ערוץ הספורט. יש לנו פה ערוץ שהוא BROADCAST, שמופנה לכלל הציבור. לא בכדי הגדרת "הפקה מקומית" לא כוללת תכניות ספורט, וזאת מן הטעם שאין דיןהפקה שמעורבים בה יוצרים ומישהו עושה איזו שהיא יצירה או שיש אולפן ויש צילומים כדין צילום של איזה שהוא משחק או איזו שהיא תחרות, וזה לא אותו דבר. מדובר בהפקה. גם בתכנית כמו "מי רוצה להיות מליונר?" מעורבים אנשי צוות, אנשי במה ואנשי אולפן. יש פה איזה שהוא אלמנט, שאפילו אם הוא לא ז'אנר עילי הוא עומד תחת הגדרת "הפקה מקומית". קשה יותר לתאר מצב בו מתקיימת תחרות ספורט ומגיע צלם ובמאי, ועצם העובדה שזו תחרות הופכת זאת להפקה מקומית. זה מה שאני יכול להגיד מבחינת הגדרת "הפקה מקומית". אני כן חושב, שיש מקום בתוך נושא ערוץ הספורט לדאוג לכך שהשידורים לא יעסקו אך ורק בענפי הכדורסל והכדורגל. אינני חושב, שצריך לבוא ולאלץ את ההגדרה בחוק ולכלול "הפקה מקומית" כדין שידור של אירוע ספורט.

ש' ברק:

	זו הזדמנות נדירה לוועדה הזו לעשות משהו לאותם ענפים קטנים, שאני בא כרגע לשולחן הזה ליצגם. אנו עומדים בפני שינוי, שישפיע לאורך שנים רבות על כל מה שקורה בתוך הספורט. ערוץ הספורט מתעלם מהענפים הקטנים. הוא דורש מהענפים הקטנים לממן את ההפקות שלהם - מצב בלתי אפשרי לחלוטין מבחינת הענפים הקטנים. לגבי ערוץ 1, ערוץ 2 וערוץ 3 שהולך לקום, היושב-ראש ציין כיסוי בשידור ישיר. אנו מדברים על אירועים בינלאומיים שאנו מקיימים בארץ, על 54 ענפים שלא קיימים במבט לספורט. אנו לא באים לוועדה לבקש כסף. אנו באנו לקבל הכרה, שתאפשר לנו להשיג את הכסף דרך אותה חשיפה.

היו"ר א' גולדשמידט:

	באותה מידה שאתם מגיעים לכאן, יכולים להגיע לכאן נציגי נושאים רבים אחרים. למשל, יכול לבוא לכאן מישהו בשם נושאים שקשורים במוזיקה מסויימת מסוג מסויים, ולהגיד: "אנו מבקשים שתתנו לזה". אני רוצה, שתבינו את העניין. אנו הולכים פה על קו דק ואיזון בין מצב של קומיסריות, שאנו לא יכולים לעשותו כי מדובר בערוץ מסחרי שצריך גם להתאזן בסופו של דבר מבחינה כלכלית, לבין הרצון שלנו לעודד ככל האפשר את היצירה הישראלית בתחומי הבימוי, העריכה, התסריט, הצילום, המשחק וכו'. זה לא פשוט, כי אף אחד לא רוצה פה להיות קומיסר ולהכתיב. אנו לא מדינה קומוניסטית, ואיננו עושים שידורים "מטעם". אנו צריכים לאפשר את מלחמת השוק או את מאבק השוק הרגיל, כדי שקודם כל הערוץ הזה יעמוד על רגליו. יש מקום, למשל, בערוץ הציבורי, שזה ערוץ השידור הממלכתי, לבוא ולבקש או לטעון - ויש עכשיו תכנית הבראה והולכים אולי לשינוי חוק רשות השידור - לתת לעניין הזה ביטוי.

ד' רוזן:

	יש גם טלויזיה חינוכית.

היו"ר א' גולדשמידט:

	יש גם טלויזיה חינוכית.

ישראל כץ:

	הלוואי ונצליח מחר להחיל על רשות השידור את הכללים האלה.

היו"ר א' גולדשמידט:

	דבר נוסף, שברצוני להגיד לכם: אחת לארבע שנים יש PROMOTION אדיר, ולא רק אחת לארבע שנים אלא גם כשיש אליפות אירופה באתלטיקה קלה ובתחרויות כאלה יש PROMOTION אדיר לנושאים האלה. אני אומר את דעתי, ואני בעד החשיפה של המקצועות האלה, אך אני לא יכול להכריח זכיין, שצריך להתאזן מבחינה כלכלית, שישדר תחרות הרמת משקולות, שהוא יקבל על העניין הזה, על-פי דעתו ותפיסתו, RATING נמוך וכתוצאה מזה הוא יפסיד כסף. אינני יכול לעשות זאת.

א' רוזנצוייג:

	אבל, אל תגביל אותו. כאן אתה מגביל אותו ואומר: "למעט שידורי ספורט".

היו"ר א' גולדשמידט:

	ההנחה שלנו היא, ששידורי הספורט, שאנו מדברים עליהם, הם שידורי הספורט הפופולריים הקלים - אלה שהציבור הרחב אוהב לצפות בהם. אנו לא רוצים, שהוא ייגרר לפתרון הקל של עוד כדורגל, עוד כדורסל, עוד כדורגל ועוד כדורסל.  כאשר אנו מדברים על שידורי ספורט, אנו מתכוונים בעצם לענפים האלה, קרי לענפים שעושים את ה-RATING הגבוה, ואנו אומרים: "אל תבוא ותגיד לנו שזאת הפקת מקור. עם כל החשיבות לכדורגל, אנו רוצים גם דרמה, תעודה וגם דברים מהסוג הזה".

ש' שם-טוב:

	אני מסכים, שיש לעודד את הענפים הקטנים, ויש כאן בעיה שאנו נתנו עליה את הדעת. הפתרון, שאנו מציעים, קיים בכללים. אני מביא לידיעתכם, שבכללים שקיימים היום המנהל רשאי להכיר במגזין ספורט מיוחד שהופק בישראל כהפקה מקומית. אני יכול להחליט, שהפקה מסויימת שמתעסקת במשקולות היא הפקה מקומית ולתת לזה אישור כהפקה מקומית, וגם אם תכנית מסויימת אפילו חלק ממנה היה אירועי ספורט שאינם מכוסים בדרך כלל - אני יכול לאשר אותה כהפקה מקומית. זה נמצא בכללי הרשות השניה. יש לנו אפשרות להכיר בחלק מהדברים האלה. המנהל יכול להחליט, שזו הפקה מקומית. זה לא גורר, אבל זו החלטה בכללים.

היו"ר א' גולדשמידט:

	חבר-הכנסת ישראל כץ, האם ברצונך להתייחס לעניין הספורט שאיננו כדורגל או כדורסל?

ישראל כץ:

	לא.

א' שמש:

	אני אבי שמש, יושב-ראש איגוד התסריטאים. רציתי להעלות תהיה לגבי חישוק הז'טנרים העליונים גם בנושא התקציב. ככל שידוע לנו, היה תיקון בחוק הרשות השניה או לפחות בכללים, בו העניין הזה של שעות בלבד כמו שהוכח בעשר השנים האחרונות לא תמיד סייע להפקת תכניות איכותיות, והזכיינים תמיד מצאו את הדרכים - והמועצה היתה חסרת אונים כנגד - איך להכניס קטע דרמטי בתוך תכנית בידור ולקרוא לו "סידרה דרמטית" וכו'. למשל, יש עכשיו ב"רק בישראל" שהיא תכנית בידור מצויינת איזה שהוא קטע חדש שהם עושים. הם ודאי יקראו לזה דרמה מקורית, ויכול להיות שלפי החוק הם יעמדו בזה. מעבר לזה, השאלה היא: איך אנו מחשקים את הנושא הזה בתקציב? איך אנו מחשקים את הנושא  הזה באחוזים מהכנסותיהם? האם אין מקום להגדיר ש-40% מההפקה המקורית צריכים להתלוות ל-40% מההכנסות של הזכיינים?

ש' שם-טוב:

	העניין הזה קבוע בזכיון, כלומר קבענו בזכיון שהם צריכים גם להוציא סכום מסויים, וגם זה ייקבע בזכיון הערוץ השלישי. לדעתי, בכלי הרשות זה בעייתי. אותו דבר שנקבע לגבי הערוץ השני ייקבע כפוף למה שיהיה בערוץ השלישי, וייקבע לזה גם רף כספי, כמו שאנו עיגנו בערוץ השני.

ד' לחמן-מסר:

	אבל, האם אפשר לעגן שלא ישנו את מה שקבוע בזכיון?

א' שמש:

	מה שהוכח הוא, שלא עומדים בתנאים.

א' לוי:

	יש בתיקון שמונח על שולחן הוועדה עכשיו סעיף שקובע איך יהיה הזכיון ובעצם נועד לתמרץ בדיוק את הנקודה שעולה פה. אתם החלטתם, ולדעתי כבר הצבעתם על זה, שאחד הפרמטרים יהיה הסכום כסף שיושם על הפקות מקור. יבוא בעל זכיון, וזה חלק מתנאי הזכיון.

ד' לחמן-מסר:

	יש הסטוריה של הבטחות, ואנו עם הבטחות יכולים ללכת הביתה ולקנות עיר שלמה.

א' לוי:

	זו לא הבטחה. זה פרמטר במכרז.

ד' לחמן-מסר:

	פרמטר במכרז מצויין, ולאחר מכן שהוא זכה הוא לא מבצע את זה. אי אפשר לשלול לו.

היו"ר א' גולדשמידט:

	האם את מציעה להכניס זאת פנימה לחוק?

י' גרשטל:

	זה יכול לעבוד רק בחוק. זה לא עובד בשום דרך אחרת.

ד' לחמן-מסר:

	מה הבעיה שלי? היושב-ראש גולדשמידט, אמרתי לך שאנו יכולים לקנות עיר שלמה מרוב כסף של ההבטחות. הבעיה היא מה קורה כשמגיע מועד המימוש. כשמגיע מועד המימוש, מתחיל משא ומתן ושיקול דעת של המועצה, שבנסיבות מסויימות יכולה להסכים להצעות פשרה כאלה ואחרות בגינן לא תיחשב ההפרה כהפרה. הם הבטיחו, ולא קיימו. אז מה? האם תבטל להם את הזכיון?! - לא. במדינת ישראל לא מבטלים זכיונות. בדרך כלל, מאריכים אותם. לכן, הנקודה היא שהיעדר סנקציה על בעל הזכיון שלא עומד בהבטחותיו הוא בעיה שצריכים לחשוב איך לטפל בה.

היו"ר א' גולדשמידט:

	זה נכון מאד לגבי הצד הכספי. זה נכון לגבי כל הבטחה.

י' גרשטל:

	הכסף מדבר.

א' שמש:

	כסף הוא דבר שהוא בר הוכחה.

א' רותם:

	בואו ונראה את העובדות. המכרז של ערוץ 2 והזכיון של ערוץ 2 כלל התחייבות בחוק.

ד' לחמן-מסר:

	דו"ח מבקר המדיה אומר, ש"רשת" לא עמדה בזכיון שלה ולא עשיתם לה שום דבר. "רשת" לא עדה בזה, והאריכו לה. כדאי, שנדע את העובדות.

א' רותם:

	נדע את העובדות, ותיכף אתייחס ל"רשת". הזכיון אמר, שכמה שהזכיין הכנסותיו יותר גבוהות - כך הוא מוציא יותר סכומים להפקה מקומית. לפי הנוסחא הזו, שניים מהזכיינים הוציאו יותר ממה שהיו צריכים. זכיין אחד, לפי מה שהמבקר העיר, הוציא בערך 2% או 3% פחות ממה שחזה בגלל שהכנסותיו היו יותר גבוהות. כלומר, הוא הוציא הרבה מעבר לתחזית הבסיסית שלו, אך הוא לא עמד בנוסחא. התנאי היה, שהוא ישלים זאת בהפקות נוספות. בסך-הכל, הזכיינים עומדים בסכומים שהם הבטיחו להוציא. אין כאן בעיה.

ד' לחמן-מסר:

	השאלה היא מה היא הסנקציה שאפשר לעשות.

א' רותם:

	נשמח לסנקציה.

ד' לחמן-מסר:

	למשל,  מה זו "הפרה" בחוק. אפשר להגיד בחוק, שזו הפרה מהותית של הזכיון.

	קיבלתי פתק, כנראה, לשתוק.

	הבעיה שכאן מעלים היא השאלה מה הקשר בין ההבטחות לבין המימוש שלהן, וזה הכל. זה שייך לנוסח החוק.

ישראל כץ:

	שאלה ליושב-ראש איגוד התסריטאים: מחר יהיה לנו דיון לגבי הערוץ הראשון.

י' גרשטל:

	יש היום דיון בוועדת החינוך.

היו"ר א' גולדשמידט:

	הדיון על התקציב מתקיים פה.

ישראל כץ:

	לא אומר "איך העזתם", אך איך לא הגשתם בקשה להחיל את הרף של 40% או 200 מליון שקל מתוך תקציב הטלויזיה, נניח, עליהם לצורך הפקת יצירות מקור ושידורים בעברית.

י' גרשטל:

	יש את זה בחוק רשות השידור.

א' אולניק:

	כמה שעות דרמה מקורית עשתה רשות השידור בשנה האחרונה?

ד' לחמן-מסר:

	צריכים לקבוע הוראה שאי-עמידה בתנאי הזכיון תהווה הפרה- - -

ישראל כץ:

	מה זו "הגדרה"? זו רשות השידור מפרה, ואנו צריכים לאשר לה? זה תקציב שהוא בידינו והוא מידי הציבור, ולא מוציאים הגה בעניין.

א' שמש:

	זה לא נכון שלא מוציאים. הופענו בוועדת החינוך בנושא תיפקוד רשות השידור ובוועדת הכספים.

היו"ר א' גולדשמידט:

	בואו ולא נתחיל בזה. חבר-הכנסת ישראל כץ, גם כך העסק מסובך. ברצוני לסיים את הקראת הסעיפים האלה. סוגיית הפרה יסודית היא סוגיה שהיא אקסטריטוריאלית לרשימה הזו, ונדון בה בנפרד. ברצוני לסיים את זה ולהצביע על זה, כי אני רוצה להתקדם.

א' שניידר:

	סיימנו את התוספת.

היו"ר א' גולדשמידט:

	אם כך, על מה אנו צריכים להצביע?

א' שניידר:

	צריך להצביע על התוספת בנוסח המצומצם: עמוד 13 - התוספת בגירסה המצומצמת.

היו"ר א' גולדשמידט:

	יש לי בעיה, שאתם באים מאוחר.

ישראל כץ:

	אינני יכול להשוות ולהצביע עכשיו.

א' שניידר:

	הסבירו זאת.

היו"ר א' גולדשמידט:

	חבר-הכנסת ישראל כץ, אין פה שום דבר דרמטי. אנו, בישיבה הקודמת ביום חמישי, הסכמנו על משהו ואומר לך מה הוא העקרון.

ישראל כץ:

	אנו נתנו סמכות למועצת הרשות השניה.

ר' מלול:

	מדובר על חלוקה בין התכנים.

היו"ר א' גולדשמידט:

	אמרנו, שאנו לא מתערבים בשאלה האם הם יעשו תעודה יותר או דרמה יותר.

ר' מלול:

	לגבי האחוזים, אנו כן מתערבים.

היו"ר א' גולדשמידט:

	האחוזים נשארים. כתוב כמה הם צריכים לשדר.

ר' מלול:

	החלוקה הפנימית היא בסמכותם.

היו"ר א' גולדשמידט:

	החלוקה הפנימית היא בסמכותם ובסמכות הרשות השניה.

ר' מלול:

	מה עם ידיעת השר?

ישראל כץ:

	מה יצא החוצה מתוך מה שהיה, ולא מבחינת הסמכויות שלנו שזה בסדר? מה ירד בנוסח המצומצם ביחס למה שהיה בנוסח המורחב, מלבד התיקונים שעשינו?

היו"ר א' גולדשמידט:

	תנו לי לסיים את הקטע של התוספת. אני רוצה גם להתקדם.

א' אולניק:

	אסביר שוב. יש פה נוסח מצומצם ונוסח נרחב. השוני בין הנוסח הנרחב לבין הנוסח המצומצם הוא, שהנוסח הנרחב מציין במפורש כמה שעות יהיו נניח לתכניות תחקיר, כמה שעות יהיו לדרמה, כמה שעות יהו לתכניות מיוחדות וכמה שעות יהיו לסידרה דרמטית. לעומת זאת, הנוסח המצומצם לוקח את הסך-הכל של כל הז'אנרים העיליים האלה ואומר: "תעשו סך-הכל ככה. בעצם, המועצה מוסמכת, בכללים, להגיד מה יהיה היחס בין שעות הדרמה לשעות התחקיר". זהו ההבדל המהותי בין הנוסח הנרחב לנוסח המצומצם.

ישראל כץ:

	למה לא להשאיר את הנוסח הראשון עם הסמכות שאנו נתנו למועצה?

היו"ר א' גולדשמידט:

	לא הצבענו על זה, אבל זו היתה רוח הדברים בישיבה הקודמת. אנו אמרנו, שאותנו, כוועדת כספים, מעניין שנושא הז'אנר העילי יקבל את החלק שלו והחלוקה הפנימית בתוך הז'אנר העילי- - -

ישראל כץ:

	זו לא היתה רוח הדברים. רוח הדברים היתה, שאין לנו עניין בשוטף להוציא מסמכויות הנהלת הערוץ השני, ואנו נותנים להם את שיקול הדעת. אבל, לא לבטל את הפרמטרים שעמלנו עליהם. אינני חושב, שמישהו עכשיו יודע אם מוציאים משהו שהוא רצה או לא מוציאים משהו שהוא רצה. עכשיו, נאשר משהו מצומצם, ואחרי זה הוא יבוא ויגיד: "רגע, הוציאו".

א' וילן:

	אם כל הנושאים מופיעים בנוסח המצומצם, האם עלי לקבוע מספר שעות?

ד' לחמן-מסר:

	יש לכם מכנה משותף. קבעתם דרמה, תעודה ועוד משהו כז'אנר עליון. חבר-הכנסת ישראל כץ, האם אכפת לך בתוך זה כמה שעות זה יהיה?

היו"ר א' גולדשמידט:

	תאמין לי, שכאשר אני מצביע על השאלה כמה שעות דרמה או כמה שעות לתעודה שזה הנוסח המורחב, אינני יודע איזה שיקול דעת אני בכלל משקיע בהצבעה הזו.

ישראל כץ:

	הכינו לנו נוסח אחד.

א' אולניק:

	זה בעקבות ההערה.

ישראל כץ:

	ההערה לא היתה של הוועדה. היא היתה אולי של אנשי מועצת הערוץ השני.

היו"ר א' גולדשמידט:

	עזוב את מה שהיה ביום חמישי. חבר-הכנסת ישראל כץ, אני מקבל את מה שאתה אומר.

ישראל כץ:

	לא דנו בכלל. מישהו העיר הערה והלך. כך זה היה.

היו"ר א' גולדשמידט:

	אם כך, בוא ונחשוב על זה עוד פעם.

ישראל כץ:

	אנו קיבלנו את הגישה לסייג את עצמנו מסמכויות התערבות, אבל לא נכנסנו לתכנים.

היו"ר א' גולדשמידט:

	בסדר. אולי ניתחתי את מה שהיה ביום חמישי לא נכון. בוא ונחשוב שוב על השאלה האם עלינו לקבוע בחקיקה כמה שעות תהיינה לדרמה מסוג של צילומים מחוץ לאולפן וכמה שעות תהיינה לתכנית מיוחדת מין תכנית תקומה כזו. נניח, שנחוקק את זה.

ישראל כץ:

	אני רוצה לקרוא את הטיוטה המורחבת מול זו המצומצמת - אינני חושב, שאצליח לעשות זאת עכשיו - ולראות האם נופל כאן נושא מהותי. אם זה אכן דבר טכני, אין לי עניין בו. אם ייפול כאן משהו מאחד הדברים שכאן רצו לשים עליהם את הדגש, זה משהו אחר.

היו"ר א' גולדשמידט:

	טוב.

א' שניידר:

	העקרונות לא השתנו, כלומר ההבדל בין התוספת המורחבת לבין התוספת המצומצמת הוא בכך שבתוספת המצומצמת נקבע סך-הכל לכל הז'אנרים העליונים והגדרנו אותם. אמרנו: מה זה "תכניות ז'אנר עילי"? תסתכלו בעמוד 14, והדבר הזה נשאר. ואז, אמרנו, בסעיף 2 בעמוד 15, שמתוך כלל ההפקות המקומיות ישדר בעל זכיון בכל שנה תכניות מז'נר עילי בכמות שלא תפחת מ-X שעות בערוץ 2 ומ-Y שעות בערוץ השלישי.

ישראל כץ:

	אם זה טכני, מה היתה הבעיה? אם זה טכני וזה לא משנה, למה לצמצם? האם היתה בעיית נייר? מישהו ביקש זאת, ואני מניח שלא בגלל בעיית נייר.

א' שניידר:

	למעשה, תוספת מהסוג הזה - מקומה, מבחינה משפטית, בכללים או בתקנות, וכלל לא בחקיקה ראשית. אני גם ביום חמישי דיברתי עם יושב-ראש הוועדה ואמרתי לו, שתוספת כזו לא צריך שתהיה בחקיקה ראשית.

ישראל כץ:

	האם כל זה מופיע בתקנות?

א' שניידר:

	כן, בודאי. העתיקו את זה.

ד' רוזן:

	העתיקו זאת לשם.

דוברת:

	בכללים.

ישראל כץ:

	זה מופיע בתקנות. האם החלק הזה לא צריך להגיע לחקיקה? האם זה נבדק? האם את אומרת זאת?

א' שניידר:

	כן, בודאי.

ישראל כץ:

	האם אותה חלוקה מופיעה בתקנות?

א' שניידר:

	הכל. העתיקו זאת כמעט כלשונו, ואולי הם נזכרו בצורה אחרת. יושב-ראש הוועדה אמר לי: "אני, בכל זאת, רוצה איזו שהיא תוספת בחקיקה, כדי להעלות את הכללים בדרגה". אני אמרתי, שאם מפרים כללים יכולים להפר גם את מה שכתוב בתוספת, ומבחינה משפטית זה לא משנה. אבל, פעלתי על-פי הנחייתו, ישבתי עם חבריי מהרשות השניה ועשינו את מה שנתבקש. עשינו תוספת מצמצמת שלא פוגעת בעקרונות.

ישראל כץ:

	אני מקבל את החלק הזה. אני מקבל את העקרון הזה, ורק נקודה אחת מטרידה אותי. אינני רוצה לנהל מקצועית את הרשות השניה ורוצה להשאיר לה מקום לשיקול דעת. האם הצימצום הזה לא הופך את הזכיינים העתידיים לתלויים יותר מדי במועצת הערוץ השני? מדוע אני אומר זאת? נניח,ח ששיקול הדעת שלה הוא כבר--

ר' מלול:

	--רחב יותר.

ישראל כץ:

	יכול להיות, שכשדבר מופיע בחוק ויש לה אפשרות לשנות, זה צריך להיות בצורה סבירה. אני אף פעם לא מתייחס למי שהם חייבים כרגע. עד שהכללים האלה חלים, התהפוכות כאן גדולות. ואז, אם הדברים לא מוגדרים במרחב ההגדרה והקביעה של מועצת הערוץ, גם הם קומיסרים כמוש אנו קומיסרים. כל אחד הוא קומיסר כלפי מי שמתחתיו. אם הם יכולים לקבל החלטות שמשנות, מבחינה כלכלית ומבחינה אחרת, מ-20% ל-80%, יש להם כוח עצום. אני לא רוצה זכיין שכפוף כולו לקומיסרים, וגם הם לא רוצים. לדעתי, בסופו של דבר, אם זה כך, זו סכנה לחופש הביטוי; אם השידורים לא ימצאו חן בעיני מישהו והוא יכול עכשיו לשנות את כל הכללים בצורה של אחוזים רבים ביותר ולא בשוליים - אותו זכיין לא ישדר מה שהם לא רוצים.

א' לוי:

	חבר-הכנסת ישראל כץ, הם לא יכולים בלי אישור הוועדה.

א' שניידר:

	זה נעשה באישור הוועדה.

ישראל כץ:

	להיפך, אני הייתי מוכן להוציא את הוועדה מאישור שוטף של דברים ולהשאיר את שיקול הדעת למועצה. זה לא ענייננו.

דוברת:

	זה בדיוק מה שנעשה.

ישראל כץ:

	מצד שני, אינני רוצה שיותר מדי כוח יהיה לשיקול הדעת למועצה מול הזכיינים או מול האנשים המקצועיים.

	עם כל הכבוד לכושר הריכוז של כל חברי הוועדה, כנראה ששלי קצת קטן יותר. אינני יכול עכשיו לנתח כל מלה בנוסח הרחב מול הנוסח המצומצם ולראות האם בזה אני משנה גם את כללי המשחק.

ד' לחמן-מסר:

	חבר-הכנסת ישראל כץ, תסתכל לרגע על סעיף 2 לתוספת שבעמוד 15. אני מנסה לראות האם צריך ללכת יותר מזה. אני מאד מכבדת את האכפתיות.

ישראל כץ:

	אני רוצה לבדוק זאת. אין לי שום בעיה אחרת, אלא רק זה. לא בטוח שיש כאן בעיה.

ד' לחמן-מסר:

	סעיף 2, בעמוד 15, אומר: "מתוך כלל ההפקות המקומיות ישדר בעל זכיון בכל שנה תכניות מז'נר עילי בכמות שלא תפחת מ-74 שעות...". הולכים להגדרת "ז'אנר עילי", בה יש הגדרות. האם מעבר לזה, בתוך החלוקה של ה-74 שעות, אנו צריכים להכנס ולהגיד כמה מכל תחום? לי זה נראה קומיסרי מכל הכיוונים. חבר-הכנסת ישראל כץ, אם יש לנו 74 שעות ברשימת ז'אנרים, הייתי מעדיפה שבעל הזכיון יציע הצעה למועצה, ואינני יודעת איך זה יהיה, ויגיד: "אני עכשיו בתקופה של סמסטר, שנה, מתרכז בדרמה". הוא שם את המשקל של רוב ה-74 שעות, נניח 48 שעות, בדרמה. האם יש לך איזו שהיא סיבה? אם המועצה תבדוק זאת ותראה שהדרמה שהוא מציע רצינית, זה לא מפריע לי.

ישראל כץ:

	זו שאלתי: בין תעודה לדרמה, שאנו נמנעים כביכול להכנס לשם, יש הפרשים גדולים.

ד' לחמן-מסר:

	זו הבעיה. האם אתה רוצה מינימום תעודה?

ש' שם-טוב:

	גם סכום כספי מוגדר.

ישראל כץ:

	אבל, אתה מוציא את זה.

ש' שם-טוב:

	לא, אני לא יכול להפחית את הסכום הכספי שהם חייבים להוציא. אני יכול לשחק בתוכו.

ישראל כץ:

	אז, פחות צפיה ופחות RATING. לא הכל נמדד בהשקעה כספית.

ד' לחמן-מסר:

	אני מציעה, שהוועדה יכולה לדרוש שהרשות השניה תניח דו"ח  לגבי מה שנעשה.

ישראל כץ:

	יכול להיות, שאין בעיה כזו.

ר' מלול:

	אני הבנתי, שמועצת הרשות תהיה הקומיסר, כי שיקולי הזכיינים בדרך-כלל הם שיקולים עסקיים, שיקולים של RATING.

ישראל כץ:

	כשאנו בונים חוק, זה צריך להיות נכון לגבי קודם כל מועצת רשות שתהיה ולגבי כל זכיין, חוץ מדברים קיצוניים הכי גדולים.

ש' שם-טוב:

	מי אתה מציע שיקבע?

ד' לחמן-מסר:

	האם אתה רוצה דיווח אחת לשנה?

ישראל כץ:

	לא, אני לא רוצה.

היו"ר א' גולדשמידט:

	רבותי, אנו מאבדים שליטה. אני מציע דבר כזה: בואו ונאשר את מה שמוצע כאן. יש לך אופציה. אם תמצא שיש משהו שאתה מעוניין להכניסו או לכלול אותו, נעלה זאת מחדש. זה לא יחייב, ואין סופיות. האם זה בסדר? וזאת, כדי לא להיתקע.

ישראל כץ:

	כן.

א' רותם:

	בנוסח הרחב היו שני סעיפים נוספים, שהמועצה תהיה רשאית לקבוע מיכסות מינימום לתכניות מסוגים נוספים ובנוסף למיכסות הקבועות תהיה סידרה דרמטית או סידרה תיעודית יחודית ואיכותית. אני חושב, שזה צריך להישאר גם בנוסח המצומצם.

א' אולניק:

	כמו שאמרנו, זו טעות סופר.

היו"ר א' גולדשמידט:

	יש פה תכנית מיוחדת.

א' רותם:

	לא. זה מה שאנו קוראים: תכנית דגל בסכום של לפחות מליון דולר.
	
א' שניידר:

	בעמוד 13 בסעיפים קטנים (ה) ו-(ו) בטעות נשארו בגירסה המורחבת ועליהם לעבור לגירסה המצומצמת.

היו"ר א' גולדשמידט:

	אנו הבנו.

א' שניידר:

	אנו נעביר אותם.

היו"ר א' גולדשמידט:

	בסדר.

ר' מלול:

	מה עם הסעיפים של ידיעה?

היו"ר א' גולדשמידט:

	לגבי השידורים החוזרים, מה שאתה ביקשת נכנס.

ישראל כץ:

	זה לא הוא, אלא חבר-הכנסת עופר חוגי.

ר' מלול:

	ידיעת השר ואישור הוועדה לגבי הסעיפים האלה - אישרתם אותם?

א' שניידר:

	כן. זהו סעיף 59.

היו"ר א' גולדשמידט:

	לא. לדעתי, זה אישור הוועדה - לא?

א' שניידר:

	כן. זה סעיף 59.

היו"ר א' גולדשמידט:

	זה יותר מידיעה.

א' אולניק:

	זה נכנס.

היו"ר א' גולדשמידט:

	אם השר ירצה לשנות זאת, נניח לבטל שידורים חוזרים, הוא חייב לבוא לוועדה לקבל אישור.

א' שניידר:

	חבר-הכנסת מלול, תראה את פיסקה (13) בעמוד 8.

היו"ר א' גולדשמידט:

	טוב. אנו אישרנו זאת.

	אריה רוזנצוייג ושמעון ברק, אנו שמענו אתכם. נראה מה אפשר לעשות. אני מאד סקפטי אם אפשר להכניס את הנושא הזה.

א' רוזנצוייג:

	האם היום זו הגירסה הסופית?

היו"ר א' גולדשמידט:

	פחות או יותר.

א' רוזנצוייג:

	האם אפשר לעכב את ההחלטה?

היו"ר א' גולדשמידט:

	לא.

	אנו כבר הקראנו ואישרנו את הסעיפים המסמיכים של 59 בנוסח שנקבע בישיבה הקודמת.

א' שניידר:

	זו פיסקה (13) בעמוד 7 בגירסה המצומצמת.

היו"ר א' גולדשמידט:

	זו פיסקה (13) בעמוד 7. חבר-הכנסת ישראל כץ, אם גם בזה יש לך איזו שהיא הסתייגות, נשאיר אותה לישיבה הבאה - בסדר? גם אלה דברים שכבר אישרנו. אם יש לך או למישהו איזו שהיא הערה, שיגיד לנו.

ישראל כץ:

	בסדר. זה תואם את מה שדיברנו.

היו"ר א' גולדשמידט:

	אנו ממשיכים הלאה. יש לנו פה בעיה שהועלתה, ואני רק רוצה שהיא תעבור לזכיינים כי זה יחול גם על הערוץ השני. יכול להיות שיש להם הערה לגבי זה, וצריך לתת להם את זכות השימוע.

ד' לחמן-מסר:

	אורי אולניק, האם כך סיכמנו: שהשר, על פי המלצת המועצה, משנה את התוספת?

א' שניידר:

	זה באישור הוועדה.

ר' מלול:

	את זה הוספנו: באישור הוועדה.

היו"ר א' גולדשמידט:

	אבל, דוידה לחמן-מסר, רק בנושאים המהותיים - רק בנושא ההפחתה.

	אקו"ם היו פה ופנו אלינו בנושא הדיווח לבעלי זכויות היוצרים. היתה טענה, שלמעשה, הדיווח שניתן ע"י הזכיינים לאקו"ם לגבי השמעת השירים והיצירות השונים הוא דיווח שגם ניתן באיחור וגם לוקה בחסר מבחינת השמות. התהליך זה לא מביא לכך שהיוצרים, המבצעים, המשוררים, הפיזמונאים והמלחינים יקבלו את המגיע להם במועד. יש פה הצעה להוסיף אחרי סעיף 46 לחוק את סעיף 46א, וזה בחוק המסמיך כלומר בחוק הראשי. תקשיבו לפיסקה המוצעת, ותראו אם זה מספק אתכם: "בעל הזכיון ידווח לבעלי זכויות היוצרים ביצירות על בעלי הזכויות בהן לרבות פירוט של שמות בעלי הזכויות ושמות היצירות בהן השתמש בשידור". אני חושב, שזה סביר.

ד' לחמן-מסר:

	בעלי זכויות היוצרים?

היו"ר א' גולדשמידט:

	בעלי הזכויות.

ישראל כץ:

	חובת דיווח למי?

היו"ר א' גולדשמידט:

	לאקו"ם.

ישראל כץ:

	מי בוחר את אקו"ם?

ד' לחמן-מסר:

	יש לי בעיה עם הנוסח. זה שאקו"ם הוא בעל זכות זה נכון, אבל הסעיף איכשהו מנוסח בצורה שהוא צופה מצב שאליזבט טיילור שהיא בעל הזכות גם תקבל את הכסף בהנחה שהיא יוצרת - כן?

ישראל כץ:

	גם צ'רלי צ'פלין.

ד' לחמן-מסר:

	בדיוק. כלומר, כל בעלי הזכויות. הסעיף צריך להגיד: "ארגון". יש לכם זאת בנוסח של משרד התקשורת.
היו"ר א' גולדשמידט:

	אתם תנסחו זאת כפי שזה ראוי. האם הצד העקרוני מקובל?

ד' לחמן-מסר:

	אפשר לומר: "מי שמאגד בעלי זכויות יוצרים ופועל מכוחם ידווח לו על...".

דובר:

	זה לא רק אקו"ם. יכול להיות שיהיו אחרים.

היו"ר א' גולדשמידט:

	בסדר. זה לא רק אקו"ם. אפשר לומר: "הגוף המייצג" או "הגופים המייצגים".

א' שניידר:

	אם העקרון מקובל, אנו ננסח זאת.

היו"ר א' גולדשמידט:

	בסדר.

א' אולניק:

	בדיון שהיה בין משרדי הממשלה, אתה הבאת בשעתו את הדבר הזה, יש הסכמה בין משרדי הממשלה לסעיף.

א' שניידר:

	זה רק נותן אפשרות לבעלי הזכויות לדעת שהשתמשו ביצירה שלהם בשידור.

א' אולניק:

	מה שאנו מבקשים לומר הוא, שאין לנו ידיעה אם הדבר הזה עושה בעיה לזכייני ערוץ 2  או לא.

היו"ר א' גולדשמידט:

	תעבירו להם את זה.

א' אולניק:

	אנו נעביר את הדבר הזה גם להתייחסות שלהם.

היו"ר א' גולדשמידט:

	זה נושא חדש, שלא היו מודעים לו.

ישראל כץ:

	דרך אגב, זכויות יוצרים פוקעות אחרי מספר שנים. זה לא כתוב.

היו"ר א' גולדשמידט:

	בסדר. הם ינסחו זאת. אתה יודע שאת בטהובן ומוצרט אתה יכול לשדר, ואינך משלם דבר לשארי בשרם. אם כך, זה ינוסח משפטית ויובא אלינו.

א' אולניק:

	אנה שניידר, האם את רוצה שנתחיל מהתחלה או לפי נושאים?

א' שניידר:

	לפי נושאים.

א' אולניק:

	מציע, שנדבר עכשיו על תקופת הזכיון.

היו"ר א' גולדשמידט:

	האמת היא, שדיברנו על זה ואינני רוצה לפתוח פה דיונים חדשים.

א' שניידר:

	אבל, צריך לאשר.

היו"ר א' גולדשמידט:

	אינני רוצה לפתח את כל הדיון מחדש. לדעתי - וחבריי יתקנו אותי אם אני טועה - היתה נכונות בוועדה לבנות דוקא מסלול של שמונה שנים בלי נקודת ביקורת באמצע אחרי שש שנים. זו היתה רוח הדברים בוועדה. אני כבר לא זוכר את כל הנימוקים שהיו לעניין, אך אני זוכר שזו היתה רוח הדברים וזו גם ההצעה שלכם.

א' אולניק:

	כן.

היו"ר א' גולדשמידט:

	מדובר על שמונה שנים ללא נקודת ביקורת. נדמה לי, שהגברת לחמן-מסר טענה שמן הראוי כן לעשות נקודת ביקורת - "צ'ק פוינט צ'רלי".

ד' לחמן-מסר:

משרד האוצר סבר, שראוי לתת תקופת זכיון אחת בלי מערכת ביקורת שממילא לא מועילה. הרשות השניה סברה, שיש חשיבות בנקודות בדיקה. למעשה, אנו כאן קצת קרועים בין אופק פעולה ארוך לבין היכולת לבלמים ואיזונים במהלך התקופה על בעל הזכיון, שניתנת מאיתנו כאשר אנו נותנים לו אופק פעולה ארוך. בעצם, זו הדילמה. אם, לעומת זאת, היינו מסכימים שנניח אי-קיום התוספת יהווה הפרה מהותית של תנאי הזכיון, אז זו עילה לביטול הזכיון. ואז, אני לא צריכה את ה-BEAUTY CONTEST באמצע. זו, למשל, האלטרנטיבה, כלומר לבוא ולקבוע מה היא אי-עמידה בכללים. אתם צריכים להחליט פה איזו שהיא החלטה ערכית: מה עדיף לכם - אופק פעולה ארוך לעומת תחנת בדיקה במהלך התקופה?

היו"ר א' גולדשמידט:

	הבנתי. בואו וננסה להעמיד את הדילמה הזאת.

ר' מלול:

	מה הם השיניים?

ד' לחמן-מסר:

	השיניים נפלו.

ר' מלול:

	האם, בסופו של דבר, יש או אין שיניים?

א' לוי:

	המציאות מלמדת, שאין שיניים.

י' גרשטל:

	אלו שטויות? זה שטויות מה שאתה אומר.

היו"ר א' גולדשמידט:

	לטענתה, לא בגלל שאישרו הארכת זכיון לאחד הזכיינים שלא עמד בתנאים בסופו של דבר.

י' גרשטל:

	אולי אתם רוצים לשמוע מה קורה בשטח. אנו נשמח לומר.

היו"ר א' גולדשמידט:

	אני שואל את עצמנו האם יש מקום לבנות סעיף מפורש שקובע שהפרה יסודית של תנאי הזכיון תהיה עילה לביטול הזכיון.

ר' מלול:

	לדעתי, כן.

ד' לחמן-מסר:

	יש כזה דבר. אתה יכול להגיד, שהתוספת היא הפרה מהותית. כלומר, אנו חיים עם הויכוח בינינו. הם רוצים לבוא ולומר, שיש חשיבות לתחנת הבדיקה. אני מציעה, שתשמעו אותם.

היו"ר א' גולדשמידט:

	שמענו.
א' שניידר:

	שמה?

היו"ר א' גולדשמידט:

אסתכל בפרוטוקול, ואראה מה אמרתם. אבל, אנו דנו בזה.

י' גרשטל:

	יש לי הרגשה, שאתה לא יודע את זה.

ד' לחמן-מסר:

	אכפת להם, והם רוצים להגיד את מה שיש להם.

היו"ר א' גולדשמידט:

	האם אתם בעד הכללת התוספת במסגרת- - -?

ד' לחמן-מסר:

	החלת התוספת.

היו"ר א' גולדשמידט:

	לא. אני שואל משהו אחר. אני שואל בדיוק לפי מה שאת הצעת.

א' שניידר:

	לא צריך להחיל את התוספת, כי התוספת היא חלק מהחוק. בסעיף 37(א)(1) כתוב, ש"המועצה רשאית לבטל זכיון, להגדילו או לצמצמו אם מצאה כי בעל הזכיון לא קיים הוראות חוק זה או התקנות או הכללים לפיו"  - "וחוק זה" זה כולל התוספת - "שחומרת הפרתם מצדיקה, לדעת המועצה...".

היו"ר א' גולדשמידט:

	זה מספיק רחב. מה שאת הצעת ישנו.

ד' לחמן-מסר:

	אני יודעת. אני רוצה להסביר מה היא הדילמה. יש גוף ציבורי ומולו עומד זכיין מסחרי. לגבי האפשרות שהוא, מיוזמתו, ילך ויבטל זכיון, אני לא מאמינה בכלל. גם משרד התקשורת לא מאמין.

היו"ר א' גולדשמידט:

	מסתבר, שהוא גם לא לא מאריך זכיון.

ד' לחמן-מסר:

	כן, אבל מה שקורה הוא שבתחנת הבדיקה יש איזה משהו.

היו"ר א' גולדשמידט:

	הם שמים פודרה על הפנים.

ד' לחמן-מסר:

	אבל, הם מתחייבים להבא. לכן, הפודרה היא לא רק ביום ההארכה, הצ'ק פוינט, אלא גם התחייבויות להמשך.

היו"ר א' גולדשמידט:

	מה היא עמדת הממשלה?

ד' לחמן-מסר:

	אין עמדת ממשלה.

ד' רוזן:

	הוגשה הצעת חוק.

ד' לחמן-מסר:

	אני מצטערת, אך בהצעת החוק יש תחנת בדיקה.

היו"ר א' גולדשמידט:

	לפני שיגידו שאני סנילי, אני רוצה ללמוד זאת.

ר' מלול:

	אין תחנת בדיקה.

ישראל כץ:

	בלי בדיקה ועם יכולת לסנקציות.

היו"ר א' גולדשמידט:

	אם כך, אתה בעד שמונה שנים.

אמיר לוי, העמדה שלך ידועה.

י' גרשטל:

	אנו רוצים לספר לכם מה קורה בשטח. השנה, בה זכייני ערוץ 2 היו אמורים לקבל חידוש, היתה השנה הפורחת ביותר בתעשיית הקולנוע והטלויזיה בישראל, וכולנו מתגעגעים אליה.

היו"ר א' גולדשמידט:

	אם כך, בואו ונעשה אישור מדי שנה.

דובר:

	בדיוק.

היו"ר א' גולדשמידט:

	תחליטו.

א' שמש:

	בין שמונה שנים לכל שנה, בעצם, בידי המועצה יש רק אפשרות לתת עונש מוות לזכיין. לעומת זאת- - -

ישראל כץ:

	לא נכון. יש לו סנקציות בנושא פירסומת.

י' גרשטל:

	עיזבו זאת, בחייכם.

מ' שקלאר:

	היא צודקת.

היו"ר א' גולדשמידט:

	הדברים ברורים, ואשתדל לזכור אותם.

י' לבני:

	זו חד-משמעית עובדה שזה מה שקרה לפני שנה.

היו"ר א' גולדשמידט:

	שתי ההצעות הרלוונטיות הן: שש שנים פלוס ארבע שנים או שמונה שנים רצוף.

ד' לחמן-מסר:

	לגבי איזו שהיא תחנת ביניים, אני מנסה לחשוב איך לגשר בין האופק הרחב לבין הבדיקה. יכול להיות, שיש להגיד שהזכיון יהיה שמונה שנים, אך המועצה תדון בקיום התחייבויות ע"י בעל הזכיון לאחר ארבע שנים ותבדוק אם הוא אכן מילא אותן, ובמידה והוא לא מילא היא תהיה רשאית לבטל את הזכיון. האם אתה מבין מה שאני מנסה לעשות?

היו"ר א' גולדשמידט:

	זו המחלה שלנו, המשפטנים, אך זה לא משנה את המציאות. או שיש תחנת בדיקה או שאין.

א' לוי:

	זה גם מחליש את הסעיף, שאפשר לבטל בכל רגע.

ד' לחמן-מסר:

	אבל, הם לא עושים בו שימוש כל רגע. מה ההבדל בין הארכה לבין מה שאמרתי? בהארכה הנטל על בעל הזכיון להוכיח שהוא ימלא, והמועצה רשאית שלא. במודל שלי תחנת הבדיקה פירושה שהיא תתבצע תמיד, אך בארבע שנים- - -

היו"ר א' גולדשמידט:

	הנטל יהיה על המועצה.

ד' לחמן-מסר:

	בדיוק. זו האלטרנטיבה. עליה להוכיח שהוא אכן לא מילא.

ר' מלול:

	זה אומר, שלתחנת בדיקה יש גם מטרת דירבון ובדיקה עצמית.

היו"ר א' גולדשמידט:

	טוב. אני מנסה לצמצם. חבר-הכנסת ישראל כץ, האם מקובל עליך שזה יהיה שש שנים?

ישראל כץ:

	שש שנים זה הכי גרוע. מה זה נותן? שש שנים לא נותנות כלום, כי בלאו הכי צריכים להיערך בשנתיים אחרי זה.

ד' לחמן-מסר:

	אמרתי: אחרי ארבע שנים.

היו"ר א' גולדשמידט:

	את משאירה זאת לשמונה שנים.

ר' מלול:

	שמונה שנים, ותחנת ביניים לאחר ארבע שנים.

ד' לחמן-מסר:

	תחנת ביניים, ואני עוד אנסח ונציע לכם שני נוסחים.

היו"ר א' גולדשמידט:

	אני מציע דבר כזה: אנו נדבר על תקופת זכיון של שמונה שנים, ולאחר ארבע שנים תנוסח תחנת בדיקה בנוסח--

ד' לחמן-מסר:

	-המקל.

היו"ר א' גולדשמידט:

	--המקל שעול ההוכחה או נטל הראיה, על זה שהם לא עמדו במשימות שהוטלו עליהם, יהיה על המועצה ולא עליהם יהיה נטל הראיה להראות שהם עמדו בזה. כמה זה טוב מבחינה זו? על זה מבזבזים לפעמים שנה בפקולטה למשפטים.

מ' שקלאר:

	שתי האופציות משמעותיות מאד, כי אם אני מדבר בכיוון של יולי גרשטל האופציה הראשונה הרבה יותר משמעתית.

ד' לחמן-מסר:

	אבל, הממשלה לא הסכימה לאופציה הראשונה.

היו"ר א' גולדשמידט:

	מוטי שקלאר, אנו נמצאים בהצעה ממשלתית שמדברת על אוטוסטרדה של שמונה שנים. אנו נעשה מחסום דרכים באוטוסטרדה שהוצעה ע"י הממשלה. יש פה איזו שהיא פשרה שבכל זאת נותנת לכם משהו. אנו גם לא מאריכים את הזכיון לעשר שנים. בהצעתכם המקורית דובר על שש שנים פלוס ארבע שנים. פה, מצד אחד - אנו משאירים שמונה שנים, ומצד שני - תחנת הבדיקה תהיה יותר מקלה. בסדר. זה סוכם. כפי שאמרנו, הניסוח עליכם.

א' שניידר:

	זו פיסקה (4) בעמוד 3 בכפוף לתיקון.

היו"ר א' גולדשמידט:

	כאשר אני אומר "סוכם", זה אומר שהצבענו על זה.

ד' לחמן-מסר:

	אולי תראו את הנוסח . אתם רוצים להצביע לאחר שתראו את הנוסח.

היו"ר א' גולדשמידט:

	זה בכפיפות לנוסח, וזה ברור. אבל, העיקרון של שמונה שנים ותחנת בדיקה לאחר ארבע שנים--

ד' לחמן-מסר:

	--סוכם.

א' לוי:

	נראה את הנוסח.

א' אולניק:

	הנושא הבא, שעלינו להכריע בו, הוא חברת החדשות.

ר' מלול:

	מה לגבי תקופת הזכיון של הערוץ השני?

א' אולניק:

	תקופת הזכיון של הערוץ השני - הם קיבלו ב-1999 ארבע שנים.

היו"ר א' גולדשמידט:

	זה יידון. זה מה שחבר-הכנסת ישראל כץ בודק בקטע שלו. לא הגענו לזה. עזוב עתה את תקופת הזכיון.

ר' מלול:

	האם זה אמור להיות חופף?

היו"ר א' גולדשמידט:

	יש עם זה בעיה.

ישראל כץ:

	זה יכול להיות חופף. חלק מהדברים יכולים להיות קשורים בזה.

א' אולניק:

	זה יידון.

היו"ר א' גולדשמידט:

	זה יידון. הנושא הזה עומד לפתחנו. זה נושא כבד מאד. הם הציגו פה טענות שפוגעים להם בתחרות בצורה קשה מאד בשלוש השנים האחרונות. עכשיו, זה לא על סדר-היום.

ישראל כץ:

	דרך אגב, אפשר להכניס לתוך החוק אולי שבתום אותן שמונה שנים, ונניח ששני הערצים יאושרו כאן, בכל מקרה לא תהיה הארכת זכיון אלא יבצעו מיכרזים.

היו"ר א' גולדשמידט:

	אתה 'דופק' את הערוץ השלישי, כי אלה כבר פעמיים קיבלו.

א' אולניק:

	הסכמנו, שהדיון על זה איננו עכשיו.

ישראל כץ:

	תוך כדי הדיון אני חושב על רעיונות.

א' אולניק:

	נעבור לסעיף 63 בעמוד 9.

היו"ר א' גולדשמידט:

	ברצוני להציג לפני חברי-הכנסת רחמים מלול וישראל כץ את הדילמה שהוצגה לפנינו, ואני שוב מנסה לצמצם אותה לשתי אלטרנטיבות: אין ספק, שמותר יהיה- - -

ישראל כץ:

	ברצוני לומר הערה נוספת בנושא הקודם, שמטרידה אותי כל הזמן. אנו באים ונותנים לכם סמכויות, כדי שיהיה לכם כוח בהקשר החיובי מול הזכיינים, ואת כל יהבכם אתם תולים רק על זה שתהיה אופציה אולי לא לחדש להם? האם אינכם מסוגלים לעשות שום דבר? אינכם מסוגלים לעשות שום דבר על כל הפרה, אלא בהקשר של החידוש. אותי זה מאכזב מאד.

ש' שם-טוב:

	זה לא נכון. 

ישראל כץ:

	תגידו מה אתם צריכים. אם אינכם מסוגלים - תנו לנו את הכוח, ואנו נשב ויהיה כתוב שהוועדה תצטרך לאשר.

ש' שם-טוב:

	לא סתם זכייני ערוץ 2 ממלאים את הכללים. זה לא בגלל שהם מתלהבים. יש סמכויות. אולי הן לא מספיקות.

ישראל כץ:

	אתם בונים רק על נושא חידוש הזכיון, ובלי זה אינכם יכולים לכפות את האינטרס הציבורי.

ש' שם-טוב:

	זה שוט נוסף.

היו"ר א' גולדשמידט:

	שמואל שם-טוב, תגיד לו אלו שבטים נוספים יש לכם.

א' רותם:

	תחילה, זו שיטת המקל והגזר. יש לנו מקל קטן, וחידוש הזכיון הוא גזר גדול.

ישראל כץ:

	הגדול כנראה לא יופעל, והקטן צריך להיות- - -

א' רותם:

	מה שחסר לנו למקל, מה שלא היה עד היום, הוא האפשרות להפעיל סנקציות כספיות נקודתיות.

א' לוי:

	יש זמני פירסום, שזו הסנקציה הכי נוחה.

א' רותם:

	זמני פירסום הם על הפרות בשידור, וזה לא על זה שמישהו לא הפיק את מיכסת הדרמות שהוא היה צריך להפיק.

ישראל כץ:

	תעלה זאת. למה אינך מעלה את זה?

ש' שם-טוב:

	אם תהיה הפרה, סנקציה כספית- - -

ישראל כץ:

	האם אנו בונים על דברים תיאורטיים שאין להם משמעות מעשית?

א' רותם:

	לא. אבל, צריך לדעת שיש אכיפה במשך כל תקופת הזכיון.

ישראל כץ:

	אני רוצה, שיהיו לכם כלים אמיתיים כדי לשמור על האינטרס הציבורי.

ש' שם-טוב:

	הכלים שלנו הם על הפרות בשידור.

ישראל כץ:

	ההערה הזו, למשל, לא נשמעה עד עכשיו. אין לכם כלים לשמור על זה. הבנתי זאת רק בהקשר של הדבר שאתם כל כך רוצים, שיש איתו בעיה כלכלית.

א' לוי:

	הוא, חבר-הכנסת ישראל כץ, צודק. הפתרון צריך להיות, שאם אין להם את האפשרות לעיצומים כספיים או אפשרות להטיל את יהבם על בעלי הזכיון, יכול להיות שאפשר להוסיף סעיף שנותן להם את הזכות הזו, ולא בדרך של הארכת זכיון.

ישראל כץ:

	זה מוריד מערך המיכרז.

א' לוי:

	מאותו רגע שהם האריכו את הזכיון, בעצם הם לא יכולים לעשות שום דבר.

היו"ר א' גולדשמידט:

	אורי אולניק, מכיון שיש פה איזה שהוא קונצנזוס בענין הזה, נסו לנסח איזה שהוא סעיף שיתן אפשרות.

ד' לחמן-מסר:

	זו חתיכת סעיף. זה פרק שלם. אנו לא יכולים לעשות זאת.

א' אולניק:

	זה לא דבר קטן. זה דבר מסובך. זה דבר, שהוא הטלת עיצום כספי. זה דבר שיש לו נגיעות גם לדברים אחרים. זה כמו קנסות. יש לזה נגיעה למחלקה הפלילית במשרד המשפטים. זה לא איזה שהוא דבר קל, שמחר אוכל להביא לך את כל העסק.

ד' לחמן-מסר:

	מה עם חילוט ערבויות?

א' שניידר:

	יש פרק בחוק הבזק שעשו את זה.

ש' קמפינסקי:

	זה סיפור.

היו"ר א' גולדשמידט:

	זה סיפור. נאמר לנו, שכן אפשר לעשות סנקציות בנושא פירסומות על רקע תכני שידור. אפשר להסתפק באותו סוג של סנקציות - לא עיצומים כספיים ולא קנסות - ואת אותו סוג לעשות גם על הפרות של התוספת של הענין הזה.

ד' לחמן-מסר:

	תן לנו להגיד למה זה יותר מסובך. כאשר אתה גוזר, מנכה, את זמן הפירסומת שהיה תוכן שידור בהפרה, בדרך-כלל תוכן שידור בהפרה הוא נניח איזו שהיא תמונה שלא צריך להראותה. בדרך-כלל, תמונה כזו מוקרנת שתי שניות או דקה, ואז אתה מנכה את אותה דקה בהפרה מזמן שידור הפירסומת. מה אני אעשה? אם הם לא שידרו תכנית דרמה של שעתיים, האם תנכו זמן פירסומת של שעתיים?

מ' שקלאר:

	לא. זה כסף.

ש' שם-טוב:

	זה הרבה כסף.
ישראל כץ:

	אולי אתם תציעו מה אתם רוצים, ותנסחו זאת.

ד' לחמן-מסר:

	בדרך-כלל, פרק העיצומים הכספיים, שאורי אולניק דיבר עליו, הוא פרק בו אתה מטיל עיצום כספי ואתה מזהיר, ויש זכות ערעור וכל מיני בלאגנים משפטיים כדי שהעיצום הכספי לא יהיה לא-חוקתי כי זו פגיעה בקניין. למועצת הרשות השניה יש ערבויות להבטחת מילוי תנאי הזכיון. את הערבויות האלה הם יכולים לחלט לשיעורים. כך התפתחו העיצומים הכספיים. הם יכולים לחלט אותן בשים לב לאי-קיום מחוייבות.

היו"ר א' גולדשמידט:

	האם זה כתוב בחוק?

ד' לחמן-מסר:

	זה כתוב בחוק - נכון?

א' רותם:

	זה לא כתוב בחוק. זה כתוב בזכיון.

ד' לחמן-מסר:

	האם אתה רוצה שנעלה זאת לרמה זו?

א' רותם:

	הייתי שמח, אם היו מעלים זאת.

ד' לחמן-מסר:

	אם אני יכולה, זה סעיף אחד או שני סעיפים - ובסך-הכל אנו מאוחדים - אבל אנו לא יכולים לעשות פרק שלם.

היו"ר א' גולדשמידט:

	בידקו זאת. חבר-הכנסת ישראל כץ מציע, שתתנו יותר שיניים.

ישראל כץ:

	אני מציע, שהם יעבירו לנו הצעה מתוקנת.

היו"ר א' גולדשמידט:

	זה מאד מזכיר לי את תקנון הקיבוץ. בתקנון הקיבוץ על כל הפרה של התחייבויות יש סנקציה - הפסקת חברות בקיבוץ - כלומר יש גזר-דין מוות, גליוטינה. בגלל שזה כך, אף פעם לא מפעילים זאת ואין סנקציות שוטפות.

ד' לחמן-מסר:

	אין סנקציות מידרגיות.

היו"ר א' גולדשמידט:

	יש בזה הגיון מסויים, שאם הסנקציה היא כל כך כזו--

ד' לחמן-מסר:

	--לא משתמשים בה.

היו"ר א' גולדשמידט:

	--אף אחד לא משתמש בה.

ד' רוזן:

	אינני משפטן, ואני רוצה לשאול לגבי איזו שהיא בעיה. בהרבה תחומים אחרים, שמשרד התקשורת עוסק בהם, יש ערבויות. למיטב ידיעתי, באף אחד מהנושאים לא כתוב בחוק את כללי החילוט. זה כתוב באותם כללים של המשרד במכרז הספציפי וכך הלאה. אם כאן אנו מעלים זאת לרמת החוק, במקומות אחרים זה לא כך. איך צריך להתייחס לזה?

י' גרשטל:

	יש פה הרבה כסף.

ד' לחמן-מסר:

	בחוק הבזק העלינו זאת לרמת חקיקה, ולא עשיתם עם זה כלום. בחוק הבזק אפשר לחלט ערבויות של בעל הזכיון. יש הוראה כזו, ולא עשו בה שימוש.

היו"ר א' גולדשמידט:

	אני רוצה להפסיק את הויכוח.

ישראל כץ:

	הזמינו אותו לנושא חברת החדשות, וחבר-הכנסת שירי הגיע בזמן.

ו' שירי:

	חברת החדשות זה הדבר שהכי מעניין אותי.

היו"ר א' גולדשמידט:

	אני מציע, שתבדקו את העניין, תכינו איזה שהוא סעיף ותראו לנו אותו.

	עתה, נעבור לנושא חברת החדשות.

ישראל כץ:

	מדובר על סנקציות אמיתיות בזמן אמת.

א' לוי:

	אבל, היושב-ראש גולדשמידט, לתקופה אחת.

היו"ר א' גולדשמידט:

	תכינו מה שתכינו.

ד' לחמן-מסר:

	לתקופה אחת עם בדיקה. אני קיבלתי הנחיה, ואני אבצע אותה וזה הכל.

היו"ר א' גולדשמידט:

	ברצוני לחזור ולבדוק אם אני טועה, כדי להגדיר את גדר הויכוח בנושא חברת החדשות. מה שלא שנוי במחלוקת הם שני דברים: ראשית - מותר לערוץ השלישי להקים חברת חדשות, אם הוא רוצה, ושנית - לא כופים עליו לעשות זאת. אלה שני דברים, שהיו מוסכמים בישיבות הקודמות. מה היה שנוי במחלוקת? איפה רשאי או איפה איננו רשאי הערוץ השלישי לקנות חדשות בהנחה שהוא מחליט שלא להקים חברת חדשות?

ד' לחמן-מסר:

	קיבלנו את הנוסח. אתם לא הולכים להצביע על הסעיפים עכשיו.
	
א' אולניק:

	למה לא?

ד' לחמן-מסר:

	אני לא ראיתי זאת.

א' אולניק:

	זה נשלח.

ד' לחמן-מסר:

	זה לא נשלח.

ה' שמיר:

	זה הנוסח הקודם.

ד' לחמן-מסר:

	זה לא הנוסח הקודם.

א' שניידר:

	זה בסעיף 63ב, בעמוד 9, בו כתוב ש"לעניין רכישת שידורי חדשות, לא ירכוש בעל זכיון בערוץ השלישי שידורי חדשות מחברת החדשות של ערוץ 2".

היו"ר א' גולדשמידט:

	יש פה גם בעיה מסויימת. חבר-הכנסת ויצמן שירי, יש פה איזו שהיא רציפות של דיונים בהם אנו מקשיבים לכל הגורמים, ומי שנמצא פה באופן עקבי מקבל תמונה, וזה קצת קשה. אני מנסה כל פעם לתמצת את הנושא כדי שהדברים יהיו ידועים. לא נמצא במחלוקת הענין שאנו לא כופים עליו, על הערוץ השלישי, להקים חברת חדשות, כי הטענה שעלתה פה היא שכתוצאה מזה אין לו היתכנות כלכלית והוא לא יכול להמריא. אבל, כמובן שאם הוא רוצה להקים חברת חדשות, מותר לו.

ד' לחמן-מסר:

	הילה שמיר, זה לא נכון. זה לא עולה מהנוסח.

א' שניידר:

	יש את סעיף 63ב(ב).

ד' לחמן-מסר:

	איפה החובה להקים חברה?

א' שניידר:

	אין חובה, וכתוב: "יכול ש...".

היו"ר א' גולדשמידט:

	אין חובה. יש זכות להקים חברה.	אנו מפעילים פה את טבלת הופלד.

ר' מלול:

	היושב-ראש גולדשמידט, האם הלוך הרוחות בוועדה היה שלא לכפות עליהם להקים חברת חדשות?

היו"ר א' גולדשמידט:

	לא הצבענו, אבל בדיון היתה הבנה לכך שמבחינה עיסקית- - -

ו' שירי:

	מבחינה עיסקית, אתה נותן להם היום פוזיציה של בחירה, אך בלי שאתה תרגיש, וקרוב לודאי שזה מה שיהיה- - -

היו"ר א' גולדשמידט:

	יש הפרעות, ואי אפשר לדון כך.

ו' שירי:

היושב-ראש גולדשמידט, הייתי מחבר אותם כאופציה דוקא לערוץ החדשות.

היו"ר א' גולדשמידט:

	עדיין לא הגעתי לזה. תחילה, העניין הזה מוסכם, ואין בינינו מי שחולק על העניין שאין  חובה עליהם להקים חברת חדשות.

ר' מלול:

	אני חולק.

היו"ר א' גולדשמידט:

	האם אתה חושב שיש לכפות זאת עליהם?

ר' מלול:

	כן. למה לתת תמיד לאותם אנשים לעשות את אותן חדשות? יש לתת הזדמנויות ליותר אנשים.

ו' שירי:

	יש את חופש העיסוק. אתה רואה את העוצמה של ערוץ 2, כדוגמא קלאסית, שהוא ערוץ מסחרי. זה לא סוד שהוא משתמש בכוחו כתחנת חדשות, גם כאשר מדובר על אי-הסכמה עם פוליטיקאים. אנו צריכים לדאוג לפזר את הכוח הזה כמה שיותר. מה היא המשמעות? אם היית בא ואומר, שיכולים לקנות חדשות מהערוץ הציבורי, האמן לי שלא היתה הבעיה. לצורך העניין, יכול להיות שאז באיזו שהיא צורה היית מקבל מהם סובסידיה של הדבר הזה, כיסוי נוסף עם כל מה שזה. אבל, אין ליצור מצב שפה מדברים מצד אחד על חמש המשפחות - שאינני אוהב את המושג הזה, למרות שאין זו בושה להיות קפיטליסט מצליח- - -

ד' לחמן-מסר:

	שמונה משפחות.

ו' שירי:

	אני לא מדבר על הזכיינים. אני מדבר על כך, שייוצר מצב שבחדרי חדרים יסכמו איך תיפתח מהדורת החדשות עם כל מה שזה.

היו"ר א' גולדשמידט:

	אף אחד לא מדבר על זה.

ו' שירי:

	היום, במתכונת הזו שאתה נותן להם, דרך עניין החדשות שזה כלי מסחרי חזק מאד יעשו מקח ומימכר של העניין הזה.

ד' לחמן-מסר:

	מה אתה רוצה? האם אתה רוצה שנאמר שהכנסת תשדר שידורי חדשות?

ו' שירי:

	לא. אני רק אומר שמראש מכתיבים להם שהם חייבים שתהיה להם תחנת חדשות, ואם כן לקנות חדשות - מהערוץ הממלכתי.

א' אולניק:

	חבר-הכנסת ויצמן שירי, תסתכל על סעיף 63ב(ב) בחוק, בעמוד 9 - ההצעה שהבאנו לוועדה.

ו' שירי:

	לא. תקרא מסעיף 63ב(א).

א' אולניק:

	סעיף 63ב(ב) עוסק בערוץ החדש ואומר כך: יכול הזכיין בערוץ השלישי להקים חברת חדשות, ואז הוא מפעיל חברת חדשות על-פי אותם עקרונות כפי שקיימים בערוץ 2. אם הוא לא מקים חברת חדשות, הוא יכול לרכוש, למעט - ופה אני מגיע בדיוק לנקודה שאתה העלית - שלא ירכוש מערוץ 2. ברצוני להסביר עמדה זו. אנו חושבים, שאחת הסיבות החשובות ביותר להוספת ערוץ מסחרי נוסף היא הוספת מקור עצמאי שמשדר חדשות במדינת ישראל, ומדובר במי שמתחרה באופן ישיר בערוץ 2. אם מהדורת החדשות של הערוץ החדש תהיה זהה במתכונתה - בידיעות שלה, בסקופים שלה ובמקורות האינפורמציה שלה - למה שקיים בערוץ 2, לא השגנו את הפלורליזם, את התחרות על המידע שאנו רוצים להשיג בתוך הערוץ המסחרי החדש. לכן, הלכנו ועשינו שיעורי-בית. חברת החדשות באה אלינו בטענות, שהסעיף הזה לא חוקתי ולא ראוי. הלכנו ובדקנו את עצמנו עוד כמה פעמים, ואנו חושבים שלהיפך: הסעיף הזה, כפי שהוא, בהיותו אוסר על רכישת חדשות מערוץ 2, בדיוק מגשים את חופש הביטוי והוא בדיוק סעיף שייצור מצב שתהיה לנו תחרות אמיתית בין שתי פלטפורמות מסחריות. לכן, אנו מבקשים מאד שהוועדה תקבל זאת.

היו"ר א' גולדשמידט:

	ברצוני להציג את העמדה הנגדית, לאחר ששמענו את משרד התקשורת.

ו' שירי:

	האם אתה בעד העניין?

היו"ר א' גולדשמידט:

	ראשית, השתכנעתי שהסוגיה הזו פרובלמטית מאד בכך שאנו קובעים מראש שמגוף אחד אפשר לרכוש ומגוף אחר אי אפשר לרכוש. אני חושב, שיש פה שאלה חוקתית.

	שנית, וזאת ברמה העקרונית, אינני חושב שאם לא מוקמת חברת חדשות, יש מקום למנוע את הפלורליזם של רכישת חדשות בצורה חופשית בשוק. ברצוני להגיד מה יהיה השוק. השוק יהיה באותו זמן: הערוץ הראשון, שני ערוצי חדשות בכבלים וערוץ 2 - חברת החדשות של ערוץ 2. למעשה, יהיו ארבעה מקורות של חדשות ישראליות, פרט אולי גם לכך שאפשר יהיה לרכוש מהכבלים, כמו שהיום גם עושים, חדשות מקומיות שנעשות בערוצים מקומיים. כלומר, המקורות יהיו יותר מגוונים. חבר-הכנסת מלול, אני מציג את העמדה הנגדית לעמדתו של אורי אולניק.

ר' מלול:

	האם אתה מצביע על זה היום?

היו"ר א' גולדשמידט:

	אין מספיק אנשים. אינני חושב, שנצביע על זה היום.

ר' מלול:

	עלי ללכת. אני הבעתי את עמדתי.

היו"ר א' גולדשמידט:

	יש פה, למשל, טענה שהושמעה בפנינו, שכאשר יקום ערוץ החדשות, ה-CNN הישראלי, הוא עובד בשיטה אחרת לגמרי מחברת חדשות.

ישראל כץ:

	יש לי רעיון: אפשרות אחת היא שתתקבל התזה שאסור מערוץ חדשות קיים, וברור ש-2 ו-1 זה אותו דבר, כי רוצים לפתח מקור- - -

היו"ר א' גולדשמידט:

	אם כך, למה מערוץ הכבלים - כן?

ישראל כץ:

	הוא עדיין לא קיים.

היו"ר א' גולדשמידט:

	ההנחה היא, שהוא יהיה קיים.

ו' שירי:

	חבר-הכנסת ישראל כץ, לדוגמא: הם יכולים להקים שותפות עם ערוצי הכבלים.

ישראל כץ:

	אפשרות אחרת היא, שאם אתה כבר הולך לדבר הנגדי, תגביל אותו באחוזים ברכישה כך שלא ירכוש יותר מאחוז מסויים.

ו' שירי:

	מה זה "אחוזים"? זו לא כמות.

היו"ר א' גולדשמידט:

	אם עליו להפיק מהדורת חדשות, האם הוא יעשה את החשבון כמה הוא לקח מזה וכמה הוא לקח מזה וכו'?

ישראל כץ:

	אסיים את ההערה. אם אתה אומר שאין לו חברת חדשות, זה כבר דבר לא נורמלי. איזה ערוץ זה? לדעתי, האינטרס שלו יהיה שתהיה לו חברת חדשות. נניח, שאין לו. תגביל אותו כספית או כמותית ברכישה.

היו"ר א' גולדשמידט:

	אתה מקדים את המאוחר, כי חבר-הכנסת ויצמן שירי לא היה בדיון כאשר אנו דנו בזה במשך שעה וחצי וברצוני לתמצת את הדברים.

ו' שירי:

	לא חשוב. לא הייתי, אך אני מספיק מגובש.

היו"ר א' גולדשמידט:

	אינך יודע את הנימוקים. תדע את הנימוקים.

ישראל כץ:

	יש לו נימוק אחר לגיטימי.

ו' שירי:

	יש לי נימוק אחר לגמרי.

ישראל כץ:

	אני חושב על הצעת פשרה לגבי אפשרות שכמותית או כספית או אפילו בשנה - הפיקוח יהיה פעם בשנה - ולא שהעורך כל יום חושב, להגבילו באחוזים ברכישה מערוץ ספציפי.

היו"ר א' גולדשמידט:

	אינני חושב.

ישראל כץ:

	ואז, יש לו את כל קשת הפריסה. יש לו את גבול ההשפעה.

מ' שקלאר:

	איזה סוג?

ישראל כץ:

	מה אכפת לך? אם אני אחראי בערוץ השלישי על רכישת חדשות, אני יודע שבעקרון האופציה שלי לרכוש מכל ערוצי החדשות הקיימים ואז בעצם העוקץ כבר יוצא כאן כי אין כאן ערוץ אחד או שניים או ערוץ  הכבלים שיכתיב ויעשה איזה שהוא קשר עסקי אחד מחייב עם הערוץ השלישי שזה מה שאנו פוחדים ממנו.

ש' שם-טוב:

	אתה אומר, שלא יהיה עוד מקור חדשות.

ישראל כץ:

	לא. אני אומר, שלדעתי צריך להיות.

ו' שירי:

	בשום פנים ואופן, לא.

ש' שם-טוב:

	זה מה שיקרה. הם לא יעשו לבד.

היו"ר א' גולדשמידט:

	הטענה, שהוצגה כאן, היא שפשוט לא יהיה ערוץ שלישי.

ו' שירי:

	אני לא יודע. למה אתה אומר זאת?

היו"ר א' גולדשמידט:

	חבר-הכנסת ישראל כץ, נגיע להצעות הפשרה לאחר שנבין את העניין. אתה שוחה בחומר, אתה נמצא בכל דקה של הישיבה. יש פה אנשים שלא נמצאים בכל דקה ובכל ישיבה.

אמנון כהן:

	אנו מתעדכנים.

היו"ר א' גולדשמידט:

	הבעיה בשידורי החדשות היא כפי שנקרא לו: הנושאים הפוליטיים. בשאלת סיקור שריפה או אף אירוע ביטחוני, ונתנו פה דוגמאות לגבי מצב שאתה שולח כתב ללבנון או לסיקור השריפה שהיתה בפתח-תקוה, ואני מכניס נושאים שכבר הוגדרו, נאמרו כאן והובאו כדוגמאות, שאלת התחרות שולית כי גם אין פה סכנה של הטיה פוליטית זו או אחרת. להיפך, נתנו דוגמא של כמה ניידות שידור שעמדו בשפרדסטאון וכל אחד שידר "צבע" כי לאף אחד לא היה דבר, ואם היתה סינדיקציה שאחד היה משדר לכולם זה היה בסדר וחבל על הכסף. תכניות האקטואליה, שהן התכניות בהן מושמעות הדעות הפוליטיות, הןלא שידורי החדשות. אתה עושה את שידורי ה-TALK SHOWS למיניהן ואת העימותים הפוליטיים וכו', וזה לא בשידורי החדשות.

	מצד שני, הציגו תזה - וכרגע אינני מדבר על הקמת חברת חדשות, בהנחה שהוחלט שלא מחייבים אותם להקים חברת חדשות ואיך הם מביאים חדשות - האומרת כך: אם אתה אומר להם "תקנו רק מערוץ הכבלים, ה-CNN הישראלי", ערוץ הכבלים עובד בשיטה אחרת לגמרי מאשר חברת החדשות של ערוץ 2; לחברת החדשות יש ניידת שידור אחת או שתי ניידות שידור, כיון שזה גורם שעוסק בהרבה תחומים נוספים, וערוץ 2 לא עוסק רק בחדשות. מול זה יקום לך מעין ערוץ CNN, שכל כולו יהיה ניידות שידור שירוצו לכל מיני מקומות ויעקבו במשך היום מבוקר עד לילה אחרי התפתחויות. החשש בערוץ 2 הוא, שהאפקטיביות של החדשות, שתהיינה בערוץ השלישי, שתהיינה הפקה מתוך ערוץ הכבלים, תהיה הרבה יותר טובה, כי להם יהיו אמצעים הרבה יותר טובים מבחינת ניידות ושידור, וכתוצאה מזה הם יכו את מהדורת החדשות של ערוץ 2. הם באים ואומרים: או שתעשו תחרות חופשית, קרי שהם יקימו חברת חדשות כמו שאתה אומר ויתמודדו, LET THE BEST WIN, אבל אם אתה כבר אומר שהם לא יקימו חברת חדשות תנו לנו להתחרות יחד עם ערוץ הכבלים, יחד עם הערוץ הראשון ויחד עם הערוצים המקומיים על כךשנמכור להם חדשות. מי שימכור יותר טוב, יזכה בעניין.

	הטענה שכנגד היתה, שבכך אנו גורמים לפגיעה בתחרותיות. אם קונים חדשות אחד מהשני, אולי יעשו 'שירקעס' בתחומים אחרים.

ו' שירי:

	זה בטוח, ולא אולי.

היו"ר א' גולדשמידט:

	תראה כמה אני הוגן.

ו' שירי:

	בלי קשר לעניין, אתה הוגן.

היו"ר א' גולדשמידט:

	היתה תשובה לזה, שיש בעניין הזה נסיון בבריטניה שם יש ערוץ שמפיק חדשות, שזה הערוץ השלישי.

ד' לחמן-מסר:

	יש בבריטניה. כאשר נהיה כמו בריטניה, אז גם- - -

ו' שירי:

	כאשר הכתבים יהיו כמו בבריטניה, הכל ייראה אחרת כמו בבריטניה.

היו"ר א' גולדשמידט:

	אני מגיש נגדך כתב מחאה חריף - את תמיד נגדי.

ד' לחמן-מסר:

	סליחה.

ו' שירי:

	היא לא נגדך. היא עם האמת.

ס' אלחנני:

	האם ראיתם את הסידרה "דם ודמים"? מי שבחר זאת לא ידע. היתה לזה כוונה פוליטית. המנכ"ל בסידרה התפטר.

היו"ר א' גולדשמידט:

	יש דוגמא: הם מפיקים חדשות לערוץ 4 ולערוץ 5, ואין פגיעה בתחרות, כי התחרות נמצאת באפיקים האחרים. על התחרות יש את הממונה על ההגבלים העיסקיים, ויש מי שמפקח. לא זה מה שיגרום לעירבוב התחומים. זה ייקר מאד את יכולת ערוץ הכבלים לקחת מחירים גבוהים על החדשות שלהם. יש פה שאלות משפטיות שלא ברור האם הערוץ הראשון יכול למכור, ובסוף עוד יהיה מונופול שהיחידים שיוכלו למכור חדשות לערוץ השלישי יהיו הכבלים.
ו' שירי:

	נחייב חברת חדשות.

היו"ר א' גולדשמידט:

	עמדתי היתה לאפשר תחרות חופשית, שאם הם לא מקימים - שיקנו מכל אחד: ממי שהם רוצים.

ו' שירי:

	אני אומר, שתהיה חברת חדשות כחלק מהמכרז לזכיין.


ישראל כץ:

	האם מחייב שתהיה חברת חדשות? אלה השאלות שקיימות.

ו' שירי:

	ברצוני שתבין למה חבר-הכנסת שירי עומד על הדברים האלה. אני חבר-כנסת חדש, ואינני רוצה שוב להתחיל לדבר בנימה אישית כי זה נראה ונשמע מאד לא טוב. לגבי הענין של חברת החדשות, לא יעזור לאף אחד שום דבר. זה הכוח, שעומד מאחורי כל גוף שהוא מסחרי, חד וחלק. זו עוצמה.

ד' לחמן-מסר:

	אם כך, התשובה היא: תן לו להחליט לבד.

ו' שירי:

	לא. אני רוצה שזה  יהיה מראש, כדי ליצור תחרות ושהחדשות תהיינה חדשות אמיתיות ולא שבשעה 20:45 ישדרו בערוץ 2 משהו  ובשעה 20:45 אתה מתקשר לשם ואומרים לך: "חכה כמה דקות ונחזור אליך", ובשעה 21:05 אתה מתקשר ויש שם איזה מישהו שיושב ואין עם מי לדבר. הפטנטים האלה נגמרו.

ד' לחמן-מסר:

	הביקוש שלי, כפוליטיקאי, לבמות גורם לכך שאני רוצה לדרוש שתהיה חברת חדשות.

היו"ר א' גולדשמידט:

	הצרה היא, שהוא לא פירט את העניין.

ו' שירי:

	לא. כתוצאה מהעניין הזה שאני לא מוכן להתפשר איתם על דברים מסויימים - ואני מציג זאת ההיפך - אתם לא משאירים אלטרנטיבה אחרת להכות בהם. הכותרת של כל חדשות היא פוליטיקה. אפשר שיהיה האסון הקשה ביותר, אך, בסופו של דבר, 95% ממהדורות החדשות נפתחות בעניינים פוליטיים.

ד' לחמן-מסר:

	חבר-הכנסת שירי, לא אכפת לי שתגיד שאתה רוצה עוד במה. זה לגיטימי.

ו' שירי:

	לא לי.

ד' לחמן-מסר:

	לא לך. אבל, אל- - -

ו' שירי:

	אני רוצה את הרגע על מנת לצעוק. אם מראש אני מוציא את הכוח מאותה חברה ואני נותן לה אפשרות, אני אומר לך באחריות שגוף כזה או אחר יבלע אותם, וזה עניין של זמן, בלי שאתם בכלל תדעו וזה לא יהיה כאן על השולחן. לעומת זאת, אם אני נותן להם את הכוח והיכולת להוריד את הידיים לחברת החדשות של ערוץ 2 וגם לרשות הציבורית, תהיה תחרות הוגנת, וראינו כאן את הגרפים של המספרים של עלויות הפירסום עם כל מה שמשתמע מזה. אם החדשות וחברת החדשות לא תהיה בפתיחת העניין הזה ברמת תחרות, אז ה-15 אלף דולר לחצי דקת פירסום, ואינני יודע כמה זה, ימשיכו להיות ויכול להיות שכל העניין הזה יחריף. אני אומר זאת מסיבה פשוטה: אנשים ועיתונאים מבינים, שכאשר יש להם כוח מותר להם לשקר. לפוליטיקאי אסור לשקר, כי מיד מגלים את השקר. אבל, להם מותר לשקר. אם מנהל בחברת החדשות מרשה לעצמו שאצטרך להוציא לו שלושה פאקסים וארבע שיחות טלפון והוא לא חוזר - משהו רקוב במערכת. לא יעזור לאף אחד כלום, אחרי שהם אומרים עלי דברים שהם שקר וכזב. כל אחד - שמו יקר לו. אם הם מרשים לעצמם לא לקבל ממני תגובה ולהגיד שזה מה שאמרתי, הרי שזו השררה שהוציאה אותם מדעתם. אם לי יש מלחמה עם כתב כזה או אחר כי אני אדם ישר ואינני עושה חשבון ואם אני מרגיש שמישהו בדלת האחורית עושה סיבובים על הגב שלי, זה המקום היחידי לומר את האמת. אינני מבקש דבר לעצמי. אני מבקש להוריד מהשררה, מהעוצמה האדירה, שיש להם. השררה והעוצמה האלה יירדו, כאשר תהיה תחרות. התחרות מתחילה בחדשות ולא בתכניות אקטואליות כאלה ואחרות. אם שלום קיטל מרשה לעצמו שארבע פעמים ארים טלפון והוא לא חוזר, זה מראה שהשררה הוציאה אותו מדעתו ושום דבר אחר לא. הוצאתי לו שלושה פאקסים, והיום אנו ביום שלישי והוא עדיין לא חזר. אני מרגיש זאת במקרה שלי, כי אני אומר את הדברים. חברי-כנסת מפחדים לדבר.

אמנון כהן:

	מי מפחד?

ו' שירי:

	חברים. אני תקפתי אותם ישירות. בכל מקרה, הם משתמשים בכוח שיש להם. לא יכול להיות מצב שתהיה השררה הזאת ושיחזקו אותה. אני לא יכול להיות בעד הדבר הזה.

ר' מלול:

	האם בערוץ 2 כפית עליהם?

היו"ר א' גולדשמידט:

	ערוץ 2 - כפיתי עליהם, אך הם היו לבד.

ו' שירי:

	יש מראש להתנות שתהיה חברת חדשות. אם לא,- - -

י' לבני:

	אנו, כמובן, עוסקים פה באחד הנושאים המהותיים ביותר שהוועדה עסקה בהם בהקשר הזה. מדובר פה לא רק על כך שהחדשות תהיינה מרוכזות, במידה שהערוץ השלישי יקח זאת מהערוץ השני, בתוך הכוח שיש היום לערוץ השני, אלא זה גם ביטול מסויים של כל מה שרציתם בעניין הבעלות הצולבת. הבעלים של "מעריב" ו"ידיעות אחרונות" הם היום, במידה מסויימת, בעלי חברת החדשות של הערוץ השני. על-ידי זה שתתירו לערוץ השלישי להשתמש בחדשות הללו, אתם יוצרים בעלות צולבת שכוללת בתוכה לא רק את "מעריב" ו"ידיעות", הערוץ השני, אלא גם את הערוץ השלישי, בניגוד מוחלט לכל מה שאמרתם עד הנה. העניין הזה בעייתי מאד. במושגים של דמוקרטיה עוסקים כל הזמן בכך שבחדשות הביצים לא תהיינה בסל אחד. נכון שכנגד זה עומדת בעיה שגם היתה נושא מהותי מאד בדיונים שלכם. אתם רוצים שלערוץ השלישי תהיה מספיק אפשרות לעשות הפקה ישראלית עילית שעולה הרבה כסף, ואתם רק חוששים בצדק שאם, נניח, 20 מליון דולר לשנה יילכו לחדשות, לא יהיה הכסף הזה. לגודל הצער, לשיקול הזה צריך למצוא פתרונות שאינם כוללים בתוכם את איחוד של החדשות. זה לא יכול לקרות בערוץ 2. למשל, באיזו דרך אפשר לנקוט? דיברנו בעבר על עניין הערוצים היעודיים. לפי הצעת החוק, מדובר על שני ערוצים יעודיים של חדשות. אפשר מראש לקבוע שלערוץ השני מותר לקנות ולערוץ השלישי - לכל אחד מהם - יהיה מותר לפנות באופן שויוני אל כל אחד משני הערוצים היעודיים האלה. ע"י כך תהיה הוזלת של מחיר החדשות בשניהם. ייווצר מצב של שויון בשניהם, ולא ייווצר מצב של איחוד גורמי החדשות העיקריים ע"י איחוד של שניהם. 

לגודל הצער, בינתיים, העניין תיאורטי. לא רק שאין שניים, אלא אין אפילו אחד. על-פי ההגיון הסביר, אפשר להניח שאם שניים לא יקומו, אחד אולי כן יקום. ניתן אולי להניח, מבחינת השויוניות בין ערוץ 2 לערוץ 3 שגם היא חשובה מאד, שהיא אלמנט בשיקולים שלנו, שלכל אחד מהשניים יהיה מותר והם יהיו חופשיים לפנות לערוץ שני ואפילו שניים. הוא יתחלק ביניהם. יהיה אחד? - לכל אחד יהיה מותר, והמרבה במחיר או ב-APPEAL שלו יזכה.

ישראל כץ:

	מה יקרה כל עוד אין כלום?

י' לבני:

	כל עוד אין כלום, כל אחד יואיל להקים ערוץ. בערוץ השלישי חייבת להיות חברת חדשות. דרך אגב, זה נכון לא רק בדמוקרטיה מבחינת הצורך לא לשים את כל הביצים בסל אחד, אלא גם מבחינת עצם המהות של ערוץ.

ד' לחמן-מסר:

	ריפוי במות.

י' לבני:

	ערוץ שלא יהיו לו חדשות משל עצמו יהיה מראש ערוץ צולע - ערוץ בעל משקל מופחת וערוץ בעל משמעת מופחתת. נכון שלא יהיה להם כסף להתניע אותו, אבל גם נכון שעצם מהותו, דימויו ועוצמתו בפועל יהיו מסוג שונה לגמרי מאשר כאשר ברור שיש שם חדשות משל עצמו.

ישראל כץ:

	תשאיר זאת כחלק מהחבילה הסופית.

י' לבני:

	תיאורטית, יש עוד אפשרות אחת שמבטלת את בעיית הבעלות הצולבת עם "מעריב" ו"ידיעות". יש ארצות בעולם, בהן חברת החדשות היא עצמאית מהערוץ.

ד' לחמן-מסר:

	היא קשורה למועצה. 

י' לבני:

	לא אמרנו "קשורה למועצה". היא חברה, שהבעלות שלה לא בידי גורמי הערוץ, הזכיינים, אלא בידי אחרים. על-ידי זה אתה מפריד. במצב כזה סיפוק של חדשות לערוץ 2 ולערוץ 3 - יש בו הקלה מסויימת.

ישראל כץ:

	איך היא תחזיק מעמד כלכלית?

ו' שירי:

	למה לא לאזן אותם מראש, בדיוק כמו ערוץ 2?

י' לבני:

	אני לא יודע אם עכשיו תרצו לשנות את מעמד הזכיינים לגבי חברת החדשות. זה סיפור לא פשוט. זה מחייב אותם למכור לגורם אחר. זו אפשרות תיאורטית, ותשקלו אותה.

א' אולניק:

	אי אפשר לשנות עכשיו את חברת החדשות של ערוץ 2.

ישראל כץ:

	אבל, אין לה מקור כלכלי. מי יממן את חברת החדשות?

ר' מלול:

	מי מממן את חברת החדשות של ערוץ 2?

י' לבני:

	פירסומת בחדשות.

ישראל כץ:

	אני רוצה, שזה יהיה לחוד.

י' לבני:

	אם אני זוכר נכון, זה המצב באנגליה. זה עניין שאתם יכולים לשקול אותו - חברת חדשות שהיא עצמאית מהזכיינים.

היו"ר א' גולדשמידט:

	הוא יכול לקנות מהכבלים, מערוץ 2 ומערוץ 1.

ר' מלול:

	לא.

ד' לחמן-מסר:

	תקשיב לדברי היושב-ראש גולדשמידט.

ר' מלול:

	היושב-ראש, מה אם ערוץ 2 ירצה לרכוש מחברת החדשות של ערוץ 3?

היו"ר א' גולדשמידט:

	כן. תשאיר זאת לתחרות חופשית.

י' גרשטל:

	אבל, אל תשכח שאלה חמש משפחות.

ד' לחמן-מסר:

	יחד עם הכבלים זה כבר שבע משפחות.

	ברצוני להסביר לפני מה אנו עומדים. הערוץ היעודי בלוויין עדיין לא יצא לדרך. לעומת זאת, מה שהולך להיות בכבלים אנו לא יודעים אם אלה אותן משפחות או לא אותן משפחות. תיאורטית, אנו כלל לא יודעים מה יקרה שם. לכן, החשש להשפעה של גורמים שאינך יודע ברגע זה מי הם בשליטה על אותו 'ספוט' של חדשות בערוץ השלישי הוא חשש רלוונטי ואמיתי, כי אנו לא יודעים מי יהיה בעל ערוץ החדשות בשידורי הלוויין, ואם חברות הכבלים נניח ימשיכו ויהיו גם בעלי חברת החדשות של עצמן אז- - -

היו"ר א' גולדשמידט:

	אם כך, תכפו על הערוץ השלישי להקים חברת חדשות. זה חצי הריון. או שתחליטו שיש להם חברת חדשות או שכל זמן שאין להם חברת חדשות - שיקנו מכל הממעיט במחיר. יש את ערוץ 1 ואת ערוץ 2.

ד' לחמן-מסר:

	לכן, אני חושבת ומציעה שהממשלה תחזור ותדבר עם עצמה. אני רוצה להגיד לך חד-משמעית, שאם לפי הסעיף הזה מחר חברות הכבלים מתמזגות ומקבלות את הכל וגם מפיקות שידורי  חדשות - זה יעלה על הדעת שתהיה לו את האופציה לרכוש חדשות מחברת הכבלים? בודאי שהמחיר שלהן יהיה הכי זול, כי הן כבר עשו כיסוי עלויות עשר פעמים על המנויים שלהם.

ו' שירי:

	המחיר לא מעניין אותי. מה שמפחיד אותנו זה התחרות והעוצמה האדירה שיש להם כרגע, ואסור שזה יימשך.

ד' לחמן-מסר:

	אנו מדברים עכשיו על משהו אחר. מדובר גם על העוצמה של אחרים.

ו' שירי:

	זו עוצמה עתידית.

היו"ר א' גולדשמידט:

	אני מציע, שאנו נפסיק את הדיון בשלב זה, שכן ממילא לא נכריע בו היום, ונמשיך הלאה.

	עוד חמש דקות נקיים רביזיה על נושא רעידות האדמה. אמרתי, שהיא תתקיים בשעה 12:00.

ישראל כץ:

	האם אינכם מגיעים לסעיף 19?

א' אולניק:

	אני הולך לפי סוגיות. אני מציע, שנסדיר עכשיו את כל הסעיפים הקשורים בדרך הפצת הערוץ. זה מופיע בעמוד 5 ומדובר על סעיף 51.

ו' שירי:

	היושב-ראש גולדשמידט,  אני מבקש לקבל עידכון ספציפי, כאשר יהיו הדיון או ההצבעה לגבי עניין חברת החדשות. 

ישראל כץ:

	תבקש רביזיה מראש.

ו' שירי:

	אינני רוצה, שייוצר מצב שאגיע ויגידו שכבר דנו בעניין.

א' אולניק:

	בסעיף (ו) בסעיף ההגדרות, בעמוד 2, אנו מציעים שבהגדרת "שידורי טלויזיה" בסופה יבוא: "לרבות באמצעות לוין ולמעט בשידור מוצפן...".

היו"ר א' גולדשמידט:

	זה לא "באמצעות לוין", אלא "באמצעות "לווין".

	ברצוני לשאול שאלה בעניין הזה. ברצוני להגיד לנציגי הפריפריה או לאלה שהפריפריה קרובה לבם על מה אנו מדברים. אמרנו, שאנו מתנים את אישור הערוץ השלישי בכך שהוא יגיע לכל בית בישראל מהיום הראשון, ולא יהיה המצב שהיה עם שידורי הכבלים--

א' אולניק:

	--ושידורי ערוץ 2.

היו"ר א' גולדשמידט:

	התשובה, שניתנה לנו, שהיא תשובה ברמה טכנית, אומרת שבעצם הערוץ הזה יוכל להיקלט גם באמצעות צלחת על הגג וגם באמצעות כבלים.

ישראל כץ:

	בעיקר באמצעות כבלים.

היו"ר א' גולדשמידט:

	בעיקר באמצעות כבלים. תהיה האופציה לקלוט אותו באמצעות צלחת או באמצעות אנטנה על הגג.

ו' שירי:

	האם מי שנמצא בפריפריה יצטרך לקנות זאת?

היו"ר א' גולדשמידט:

	הוא יצטרך לקנות זאת, אלא אם הוא מחובר לכבלים.

ו' שירי:

אם נצא מתוך הנחה שהוא לא מחובר לכבלים - מגיע לו עונש כפול: פעם אחת אין לו את הכבלים, ופעם שניה עליו ללכת לקנות זאת.

ד' לחמן-מסר:

	זה אותו מחיר לאנטנה הרגילה.

ו' שירי:

	זה אותו מחיר של אנטנה רגילה. הוא צריך לקחת בחשבון שהוא צריך לסבסד את הפריפריה.

י' גרשטל:

	נכון.

א' אולניק:

	למי שלא קולט היום את שידורי הערוץ החדש יש שתי אופציות. נניח, שהוא לא מנוי כבלים ולא מנוי לווין ואפילו לא גר בישוב שיש לו איזו שהיא רשת תקשורת למרות שהרבה מאד מישובי הפריפריה יש רשתות: במושבים ובמצפים. נניח, שאין לו אף אחד משלושת הדברים האלה. יש לו שתי אופציות: בדרך אחת בה הערוץ מופץ היה עליו לקנות תורן ועליו לחבר אנטנה. בתוך משרד התקשורת נעשתה עבודה וביקשו הצעות. מחיר אנטנה ותורן על הגג הוא סביב ה-500 דולר לבית משותף או למי שרוצה לעשות זאת. לעומת זאת, מחיר צלחת שתאפשר את אותה קליטה הוא טיפה יותר נמוך והוא בסביבות 480 דולר.

ו' שירי:

	אם הוא גר בבית פרטי, באופן יחסי החלק של העלות שלו הרבה יותר גבוה מאשר בבית דירות. אם זה 500 דולר, אתה מכסה ארבעים משפחות. במושבים כולם גרים בדירות קרקע.

היו"ר א' גולדשמידט:

	בקיבוצים יש רשת תקשורת פנימית באמצעות צלחת אחת.

ו' שירי:

	יש את ישובי הבדואים המרוחקים ומושבים, שאין להם את זה.

היו"ר א' גולדשמידט:

	מה היא האלטרנטיבה?

ו' שירי:

	האלטרנטיבה - שיציע.

ד' רוזן:

	אין אלטרנטיבה לקלוט מהאויר.

היו"ר א' גולדשמידט:

	אין לו. האלטרנטיבה, שכולנו היינו רוצים בה, היא זו שהיום היא בקליטת שידורי הערוץ הראשון, כאשר באמצעות אנטנה פנימית אתה קולט את השידורים.

א' אולניק:

	זה לא נכון. במעט מאד מקומות אפשרי לקלוט עם אנטנה פנימית.

ו' שירי:

	עם כל הכבוד, הערוץ הראשון זה פאסה.

ס' אלחנני:

מי אמר זאת?

היו"ר א' גולדשמידט:

	עתה, נעשה הפסקה בדיון לשם עריכת רביזיה בנושא אחר.

היו"ר א' גולדשמידט:

	עתה, נצביע על הרביזיה שביקשתי, לאחר שנפלה הבקשה התקציבית להקצות 550 אלף ש"ח לנושא הקמת צוות ההיגוי לטיפול בנושא רעידות האדמה. מה מספר הבקשה?

א' לוי:

	32א'.

היו"ר א' גולדשמידט:

מדובר בבקשה מספר 32א', לפי נציג שר האוצר עלי אדמות. מי שיצביע בעד הרביזיה למעשה יצביע בעד הבקשה.

ה צ ב ע ה

הרביזיה, לגבי פניה מס' 32א', התקבלה.


היו"ר א' גולדשמידט:

	אושרה הרביזיה.

	מי בעד בקשה מספר 32א'?

היו"ר א' גולדשמידט:

ה צ ב ע ה

פניה מס' 32א' התקבלה.


היו"ר א' גולדשמידט:

	הפניה אושרה פה אחד.

	חבר-הכנסת מוסי רז הוא חבר-כנסת חדש.

	תודה לכולם.

חוק ההסדרים במשק המדינה (תיקוני חקיקה להשגת יעדי התקציב
והמדיניות הכלכלית לשנת התקציב 2000), התש"ס-1999
סעיף 30 - תיקון חוק הרשות השניה לטלויזיה ורדיו




היו"ר א' גולדשמידט:

	אנו חוזרים לדיון הקודם. חבר-הכנסת ישראל כץ יחליף אותי לכמה דקות.

	(יו"ר הוועדה, חה"כ א' גולדשמידט, יוצא מחדר הישיבות.)

ו' שירי:

	כל הצעה שתעלה לתושב הפריפריה יותר מאשר לתושב ירושלים או תל-אביב לא תהיה מקובלת, כי דיברנו על עניין השיקלול והיתה החלטה על הדבר הזה.

מ"מ היו"ר ישראל כץ:

	תחילה, נשמע את ההסבר, מה הם מציעים ומה זה אומר.

ד' רוזן:

	ברצוני להזכיר שמדקת השידור הראשונה של הערוץ הוא נשמע בכל הארץ כולל הפריפריה.

מ"מ היו"ר ישראל כץ:

	וזאת, לא כמו הכבלים.

ד' רוזן:

	זה לא כמו ערוץ 2, שלקח שנים רבות להגיע לכיסוי כל המדינה. זו נקודה ראשונה, וזו אכסיומה, ויש לעמוד בדרישה הזאת. כדי לקלוט, מישהו צריך לשדר בטכניקה, ומישהו צריך לשים אנטנה כדי לקלוט. אנטנה עולה כסף. צריך כסף כדי לשים אנטנה עם מקלט ולחבר. אם מישהו רוצה לקלוט את שידור הערוץ הראשון, את שידור הערוץ השני, את שידור הערוץ השלישי או את כולם אנטנה, עליו להקים אנטנה. אם מישהו גר לבד, הוא מוציא את הכסף לבד. אם גרים בבית עם שני דיירים, האנטנה מתחלקת לשני דיירים. אם גרים שמונה דיירים, זה מתחלק בין שמונה דיירים. אם גרים בקיבוץ שלם עם מאתיים משפחות, צריכה להיות הנחה גדולה לכל הקיבוץ. זו מתמטיקה.

ו' שירי:

	מה קורה אם גרים במושב ללא תשתית?

ד' רוזן:

	יש מושבים שהקימו מיתקן למושב, ויש כמה עשרות רבות כאלה, ואז צריך אנטנה אחת לכל המושב, ויש שלא הקימו זאת. כאשר הם הקימו זאת, שילמו כסף בשביל זה וזה לא חינם. יש הרבה דרכים לעשות. בכל מקרה, צריך זאת. אי אפשר לשנות את המתמטיקה של הפיזיקה האלמנטרית הזאת. הפצה לויינית לערוץ השלישי עולה כמו אנטנה קרקעית. יש לנו הצעות מחיר. ראינו שבמחירים של היום בהפצה לויינית או בהפצה קרקעית עלות האנטנה אותו הדבר.

מ"מ היו"ר ישראל כץ:

	האם מי שיהיה מנוי על הלוויין ויתקין צלחת יקלוט גם את הערוץ השלישי?

א' אולניק:

	כל מי שהוא מנוי כבלים או מנוי DBS יקבל את הערוץ הזה.

ד' רוזן:

	איכות השידור בלוויין יותר טובה.

א' אולניק:

	כיום, מדינת ישראל היא מדינה יוצאת דופן מבחינת כמות האחוזים שמנויים בטלויזיה בכבלים או אם יבוא עכשיו ה-DBS. יש פה אחוז יוצא דופן, בהשוואה למדינות אחרות בעולם, של אנשים.

מ"מ היו"ר ישראל כץ:

	גם ברור לך למה.

א' אולניק:

	זה ברור. זה נתון, ולא משנה למה. תן לי להשלים את דבריי.

מ"מ היו"ר ישראל כץ:

	אני מנהל את הישיבה, ויש לי פריבלגיות.  אנו טוענים כלפי הערוץ הראשון, ומדברים על תכנים וכו', שיש פלחים באוכלוסיה שמחפשים דרך הכבלים את היכולת שלהם בכלל להסתכל בטלויזיה. דיברתי על השפה הרוסית, ודיברנו על שפות אחרות. לא במקרה האחוז כאן כל כך גבוה.

א' אולניק:

	אינני נכנס לסיבות, ואני שם זאת כנתון. דרך הפצת הערוץ הזאת היא באמצעות לווין, ולדעתי, יכולה בעתיד הקרוב לבוא מהפכה אמיתית בעניין הזה שהרבה יותר אנשים יעדיפו להיות לא מנויים של הכבלים ולא מנויים של הלווין מהסיבה הפשוטה שאותה אנטנה מאפשרת לקלוט שמונה ערוצים - ערוץ 1, ערוץ 33, ערוץ 2 וגם הערוץ המסחרי החדש - וכולם יוכלו להיות נקלטים בתוך אותה אנטנה, ואני חושב שציבורים מסויימים באוכלוסיה יגידו: "די לנו בכך. איננו מעוניינים עוד" למרות שיש פה CAPACITY לעוד ארבעה ערוצים. אני חושב, שבעניין הזה יש מהפכה של ממש, כי היום יש הרבה מאד אנשים שהם מנויי כבלים בגלל שאינם יכולים לקלוט את ערוץ 1 או את ערוץ 2 כמו שצריך. 

ד' לחמן-מסר:

	אין להם ברירה.

מ"מ היו"ר ישראל כץ:

	חבר-הכנסת שירי, תחדד את שאלתך. תשאל שאלה פרקטית, ואל תמחה על המצב הקיים שעובדה שלא שינו אותו גם כלפי הכבלים; עם כל הלחץ, לא הצליחו להביאם לפריפריה.

ו' שירי:

	אנו נמצאים ערב הוצאת הזכיון, ולכן אנו יושבים כאן. אני אומר זאת בשפת העם: במה אשם אותו אדם שגר ברהט ואין לו שום תשתית והמצב הסוציואקונומי הוא מסויים? אתה מדבר על 400 דולר, ואני אומר לך שכאשר אתה אומר לו "400 דולר" זה כמו שאתה היית אומר למישהו אחר "400 אלף דולר". אתה בא ואומר: אנו מוציאים עכשיו את המיכרז, ולמעשה מה שהיה הוא שיהיה, כי גם היום לאותם אנשים אין תשתית לכבלים ובחלק מהמקומות עדיין בנגב המרוחק לא קולטים ערוץ 2 ולא קולטים במקומות מסויימים ובתנאים מסויימים ערוץ 1. איך אתה יכול ליצור מצב של הזדמנות שווה? לא יכול להיות מצב שמי שנמצא ברדיוס של איזור המרכז פלוס לא יצטרך להשקיע שקל אחד חוץ מהעניין הזה של להיות מנוי כזה או אחר. אני אומר, שמישהו יקח בחשבון שאותם האנשים, הגופים האלה, שלא היו מחוברים לכבלים - אני רוצה מראש שהם יסבסדו להם את הסיפור הזה.

מ"מ היו"ר ישראל כץ:

	אתה מעלה כאן את הבעיה במלוא חומרתה, אך מה היא ההצעה שלך?

ו' שירי:

	צריך, שהזכיין יישא באנטנה הזו. כשהוא הולך לעשות את הכלכולציה, שיעשה את החשבון כמה זה עולה לו לחבר אותם.

מ"מ היו"ר ישראל כץ:

	מה קורה אם אדם מנוי בכבלים?

ו' שירי:

	אגיד לך מה קורה ומה העניין כאן. בזמנו, היה פה השר ואמר: "מה היא הסיבה האמיתית לכך שצריך ערוץ נוסף? - להוזיל את עלויות הפירסום עם כל מה שזה".

א' אולניק:

	זו לא הסיבה היחידה.

ו' שירי:

	אם איזור מרוחק - הכוח הכלכלי שלו אפס, אתה יוצר מצב שמה שהיה ממשיך להיות.

מ"מ היו"ר ישראל כץ:

	תציע פתרון.

ו' שירי:

	אותו זכיין יקח מראש לממן למי שלא יכול ואין לו תשתית כבלים. לצורך העניין, עכשיו המדינה מוציאה את המכרז. אותו זכיין יקח בחשבון לממן את הקליטה, והוא אחר כך ימכור את העלות לחברות הכבלים.

מ"מ היו"ר ישראל כץ:

	ההצעה ברורה. מה תגובת משרד התקשורת לעניין?

א' אולניק:

	אני רוצה להגיד משהו על תושבי הפריפריה. אני חושב, שהרציונל של ההצעה הזו יכול להביא אותנו לכך שהזכיין יצטרך גם לקנות את הטלויזיות.

ו' שירי:

	אתה ציני. למה מגיע עונש לאנשים שגרים יותר רחוק? יקנה טלויזיה, אם צריך.

מ"מ היו"ר ישראל כץ:

	יש בעיה אחת עם ההצעה שלך. אם הלווין יוצא, אנשים צריכים לשקול האם לקנות צלחת או לווין וההצעה הזו תתקבל, הם לא יקנו. הם יקבלו את הצלחת לערוץ השלישי ויקלטו גם ערוץ שני.

ו' שירי:

	אם רוצים מחר בבוקר להתחבר ללוויין, שהם ישלמו להם ויעשו ביניהם את החישוב. נניח, שמדובר בתל-שבע, ואני נותן בכוונה כדוגמא ישובים שעכשיו הולכים להיות ישובים.

מ' שקלאר:

	כמה אתה יכול להטיל על הזכיינים?

ו' שירי:

	אנשים כבר עשר שנים רואים כבלים, ונכון להיום, עדיין עשר שנים אחרי, יש כאלה שלא.

מ"מ היו"ר ישראל כץ:

	איך אתה פותר את בעיית הלווין?

ו' שירי:

	חוץ מזה, דיברנו על השיקלול.

מ"מ היו"ר ישראל כץ:

	לגבי הכבלים, מה שהוא מציע זה לא מי שמחובר אלא מי שאין לו תשתית.

ו' שירי:

	מי שמחובר - אין בעיה איתו.

א' אולניק:

	בעיית הפריפריה היא בעיה כואבת מאד, ושר התקשורת חייב את חברות הכבלים לחבר את הפריפריה. היינו לפני שבועיים בשתולה ובזרעית, וראינו שם כבר כבלים. מתחילים שינויים בעניין הזה.

מ"מ היו"ר ישראל כץ:

	הלחץ עזר קצת.

א' וילן:

	האם ראית תכנית של חיבור כולם עד סוף שנות 2000? האם ראית תכניות?

ד' לחמן-מסר:

	ודאי שהם יעשו עכשיו, כי הם רוצים הארכה.

ד' רוזן:

	הוגשה לנו תכנית לחבר עד סוף הרבעון הראשון של שנת 2001, והתכנית מפורטת. יש לנו ויכוח עם חברות הכבלים.

ד' לחמן-מסר:

	כן, אבל יש את העלות הכלכלית של זה. אתה מחייב את האדם להיות מנוי של חברת הכבלים בגלל שהוא רוצה לראות ערוץ 3.

ד' רוזן:

	איתרנו בתכנית הזו כל מיני בעיות והחזרנו אותה להשלמות. למשל: יש בעיות עם הגדרות ושמות הישובים. לדעתנו, הם לא כללו את כל הישובים. הם ביקשו כל מיני דברים שאנו חושבים שזה לא נכון שהם יקבלו אותם. יש שלוש חברות, ואינני רוצה לנקוב בשמות, כאשר חברה אחת לא מעניין אותה כלום והיא הולכת ומתקינה ושתי חברות עוד מתווכחות.

א' אולניק:

	מעבר לכך, החל מהחודשים הקרובים, גם במקומות בהם אין רשת כבלים, למרות שהיא תהיה ארצית כי זו המדיניות, מי שירצה להיות מנוי של ה-DBS גם יוכל לראות ופה לא צריך תשתית. הוא קונה את הצלחת של ה-DBS וקולט את הערוץ. בעניין זה, דין התושב בתל-אביב שהוא לא מנוי כבלים ולא מנוי לוויין אינו שונה מדין תושב תל-שבע.

ו' שירי:

	ההבדל הוא, שבתל-אביב זה עניין של בחירה שלו ופה אינך משאיר לו אפשרות לבחירה.

א' אולניק:

	הוא יכול להיות מנוי של DBS. כולם יכולים ליהות מנויי DBS.
ו' שירי:

	בשביל הכסף שלו, אינך יוצר שויון הזדמנויות. אתה אומר לו: "תהיה מנוי, אך תשלם". לצורך העניין, עליכם לקחת בחשבון את אותו מסכן שאין לו את ה-400 דולר וגם לא את ה-100 דולר, והוא צריך להנות באותה מידה, ולראות את החדשות, וצריך שגם החברות החדשות, שדיברנו עליהן קודם, יתייחסו לאיזורים שלמים גם אם אין RATING באיזורים האלה. זה שם המשחק. מה לעשות? צריך, שמישהו יקח ויסבסד את העניין הזה. עכשיו, רוצים להקים חמישה ישובי קבע נוספים לבדואים. אני אומר לך, שבשביל ישוב שיהיו בו 2,000 תושבים- - -

מ"מ היו"ר ישראל כץ:

	תהיה שם תשתית לכבלים.

ו' שירי:

	לא. אני אומר לך: היום, לא כדאי להם והם גם לא רוצים.

מ"מ היו"ר ישראל כץ:

	האם הבעיה כספית? אין פתרון טכנולוגי. מה הפתרון?

ו' שירי:

	צריך שימצאו פתרון.

א' לוי:

	יש פתרון. יותר מסובך לקלוט את ערוץ 1.
 
ד' לחמן-מסר:

	אורי אולניק, הוא מדבר על אדם שאין לו תשתית ואין לו אמצעים, וזה הפרמטר.

מ"מ היו"ר ישראל כץ:

	הוא אמר, שאין לו תשתית.

א' אולניק:

	לא. הוא אמר: "גם אין לו אמצעים".

ו' שירי:

	לא. אם אין תשתית, אין בעיה בעניין האמצעים. על ה-DBS הוא צריך לשלם. למה הוא צריך לשלם? הוא לא רוצה להיות מנוי. האם אתה רוצה להכריחו להיות מנוי DBS?

א' לוי:

	למה? גם אני לא רוצה כבלים ו-DBS.

ו' שירי:

	היה סיכום, שכאשר הזכיין ילך למכרז, יש את השיקלול את הפריפריה והוא יעשה זאת.

מ"מ היו"ר ישראל כץ:

	חבר-הכנסת שירי, בוא ונתקדם בעניין הזה. האם יש פתרונות טכנולוגיים לבעיה הזו?

ו' שירי:

	ודאי שיש. זה כסף. הזכיין יקח מראש וימכור את זה אחר כך לכבלים.

א' אולניק:

	חבר-הכנסת שירי, אני חושב, שלוקחים בחשבון את העובדה שבתוך ההתחלה והכניסה לתוך מסלול ההפצה הלווייני של הערוצים האלה על סך-הכל תושבי מדינת ישראל אנו בסך-הכל יוצרים מפה אפשרות להתנתקות של אנשים שמשלמים היום הרבה מאד כסף וצופים במעט מאד ערוצים על מה שהם משלמים. אני חושב, שבסך-הכל יש את עניין הרווחה פה. למעשה, אתה מבקש פה מהזכיין: "בוא ותסבסד זאת". למי? לכל תושבי מדינת ישראל?

ו' שירי:

	לא. לאלה שאין להם תשתית.

א' רותם:

	ללוויין לא צריך תשתית.

ד' לחמן-מסר:

	אבל, הוא צריך מנוי.

א' רותם:

	מה ההבדל בין כבלים ל-DBS?

א' אולניק:

	גם למי שרוצה יהיה כסף לקנות אנטנה. גם באנגליה עולה כסף לקנות אנטנה. 

ו' שירי:

כשרוצים באנגליה לשלוח מישהו לגור על גבעה- - -

א' אולניק:

	יש לי חדשות בשבילך: מי שגר על הגבעה באנגליה - אין לו לוויין או כבלים.

ו' שירי:

	אז, אתה אומר במלים אחרות, שה'פריירים' ימשיכו להיות 'פריירים'.

א' אולניק:

	אני לא אומר: 'פריירים'.

ו' שירי:

אתה מסתכל על זה מבחינה מסחרית, ואני מסתכל על העניין הזה מבחינת שויון הזדמנויות.

ד' לחמן-מסר:

	אורי אולניק, האם אתה רוצה לקבוע שיסבסד- - -?

א' אולניק:

	בשום פנים, לא.

מ"מ היו"ר ישראל כץ:

	האם יש פתרון טכנולוגי לאותם ישובים שאין להם תשתית לכבלים? מה הפתרון?

ו' שירי:

	אפשר להחליט, שממספר מסויים הם יהיו חייבים? או-או, ואין מה לעשות.

מ"מ היו"ר ישראל כץ:

	ממספר מסויים.

ו' שירי:

	ממספר מסויים להחליט, כדי שלא ייווצר מצב, כמו שהוא אומר, שלכל גבעה יהיה צריך להגיע.

מ"מ היו"ר ישראל כץ:

	המספרים האלה מצטברים.

ו' שירי:

	אי אפשר להשאיר את המצב שמה שהיה הוא שיהיה. זה מה שיהיה. יש להעניש את חברת הכבלים. הם התחייבו לחבר את כולם.

א' אולניק:

	יכול להיות שאתה צודק, אבל מה זה קשור כרגע?

ו' שירי:

	כל דבר לא קשור, בסופו של דבר השורה האחרונה של העניין היא התוצאה הסופית. התוצאה הסופית היא שאותו אחד לא קולט.

	(יו"ר הוועדה, חה"כ א' גולדשמידט, חוזר לחדר הישיבות.)

ישראל כץ:

	חבר-הכנסת שירי, עלי להעביר ליושב-הראש אלי גולדשמידט את ניהול הישיבה. מה היא ההצעה? תסביר את כל הסעיף.

ו' שירי:

	אני מציע, שיעלה להם כסף.

ישראל כץ:

	זו המציאות עם הערוץ הזה.

ו' שירי:

	אז, זה לא יכול להיות כך.

דובר:

	אבל, חבר-הכנסת שירי, גם לערוץ 1 אין כסף.

ד' רוזן:

	הלכתי לבאר-שבע וקיבלתי הצעות מחיר.

ישראל כץ:

	אלה שאין להם כבלים והם בפריפריה יצטרכו לקנות צלחת ללוויין. מצד אחד, זה ישפר את מצבם שלפחות תהיה להם אופציה. מצד שני, הוא אומר שזה יעלה כסף דוקא לאלה שאין להם זכות בחירה כי אין להם תשתית לכבלים. אינני רואה, שיש כאן פתרון לעניין הזה, אלא אם כן המדינה או הזכיין יקנו אנטנה לכל מי שאין לו תשתית לכבלים. ואז, יש לך בעיה עם הלוויין.

ו' שירי:

	יחייבו את הכבלים. המדינה תקנה ותסבסד ויחייבו, כי הם לא עמדו בהסכם.

ס' אלחנני:

	לגבי כבלים, צריך לשלם כל חודש, וזה עולה יותר.

א' אולניק:

	מה ההבדל בין תושב תל-אביב דל אמצעים לבין תושב פריפריה דל אמצעים לעניין הנושא שצריך לשלם?

א' לוי:

	צריך אנטנה גם לערוץ 1.

ו' שירי:

	תמורת עשרה שקלים הוא קולט ערוץ 1.

ישראל כץ:

	אין פתרון לעניין.

ו' שירי:

	אם אין פתרון, אז צריך להסכים לזה? יש פתרון, אלא שזה עולה כסף.

ד' לחמן-מסר:

	הכבלים הם לא פתרון לדלי אמצעים.

ישראל כץ:

	מה היא ההצעה? האם הזכיין יקנה אנטנה?

ד' לחמן-מסר:

	אני לא יכולה להציע.

ו' שירי:

	נקבע, שזה יהיה לגבי מי שאין לו הכנסה ומי שיש לו הכנסה מתחת לשכר המינימום.

א' אולניק:

	האם כל פעם שיכנסו הביתה יבדקו את ההכנסה שלו?

ס' אלחנני:

	מי שיש לו כבלים ישלם המון כסף.

מ' פלד:

	אבל, עכשיו, יש לווין.

היו"ר א' גולדשמידט:

	גם נושא החיבור לכבלים לפריפריה - אף אחד לא אמר שהוא ייעשה בחינם. הטענה כלפי חברות הכבלים היא, שהן אפילו לא נתנו לפריפריה את האופציה בתשלום להתחבר. לא מדובר על חינם. זה נכון שמי שמחובר לכבלים ייהנה מהערוץ הזה במסגרת דמי המנוי שהוא משלם לכבלים. מי שלא מחובר לכבלים לא נהנה מהיתרון הזה.

א' אולניק:

	גם ל-DBS.

היו"ר א' גולדשמידט:

	גם ל-DBS. עדיין אנו מעמידים לכל תושב במדינת ישראל את האפשרות לקנות זאת. נכון, שהוא צריך להשקיע בזה איזה שהוא סכום של כסף.

מ' לוי:

	אני מבקש להעיר הערה.

ו' שירי:

	הכבלים לא עמדו בהסכם, ומישהו צריך לשלם את הנזק הזה. האם את מסכימה איתי?

היו"ר א' גולדשמידט:

	חבר-הכנסת מקסים לוי ברשות דיבור.

מ' לוי:

	נושא התשתיות - האזרח לא שילם. רשתות הכבלים היו מחוייבות לרשת את כל הארץ, את האיזורים שלהן, בנושא התשתיות. אז, כאן אין שום בעיה. אלא מה? הן לא עמדו בכך שהיה כדאי לרשת איזורים מסויימים בפריפריה. עכשיו, בכלל זה לא שייך אם הן ישלמו. אם הם יתחברו, האדם ישלם. על מה אתם מדברים?

דובר:

	לא. מדברים על הלווין.

א' אולניק:

	לא מדברים על הכבלים.

היו"ר א' גולדשמידט:

	מדברים על השידור.

מ' לוי:

	האם רשתות הכבלים היו צריכות להניח תשתיות?

א' אולניק:

	לא מדברים על הכבלים.
	
ישראל כץ:

	מדברים על צלחות הלווין כדי לקלוט את הערוץ השלישי. הוא ישדר דרך כבלים או דרך לוויין.

ו' שירי:

	כמה נכון להיום באחוזים, אחרי שמחברים עכשיו בריצת האמוק שלהם, לא מחוברים לכבלים או לערוץ 2?

א' אולניק:

	משהו כמו 20%, ובתוך ה-20% יש אוכלוסיות מאד גדולות שלא מעוניינות כלל.

ו' שירי:

	אינני מדבר על מקומות בהם יש תשתית. אני מדבר על מקומות בהם אין תשתית וזה לא היה תלוי באיזור. האם הבנת למה אני מתכוון? כמה באחוזים?

א' אולניק:

	אחוזים מהאוכלוסיה? - מעט מאד. האם אתה שואל על אחוזים מהאוכלוסיה או על מספר ישובים?

ו' שירי:

	לא. מספר ישובים. כמה זה יוצא מבחינת המספר באוכלוסיה?

היו"ר א' גולדשמידט:

	יש מאות רבות של ישובים. יש 900 ישובים כפריים.

א' אולניק:

	זה בטל בששים.

ו' שירי:

	כמה זה? האם זה 3%?

ישראל כץ:

	אלה בערך 650 ישובים.

ד' לחמן-מסר:

	כמה עולה צלחת?

היו"ר א' גולדשמידט:

	480 דולר.

ד' לחמן-מסר:

יש לנו בעיה. האם זה עולה 480 דולר לצלחת קטנה?

א' לוי:

	כל הדיירים יקנו.

ו' שירי:

	כאשר יש בניין ובו דיירים, אין בעיה וקרוב לודאי שיש גם תשתית.

ישראל כץ:

	ההצעה של חבר-הכנסת שירי היא לחייב את חברות הכבלים לממן אנטנות לכל מי שלא הניחו לו תשתית. האם יש לנו סמכות?

היו"ר א' גולדשמידט:

	בית-המשפט העליון יזרוק אותנו מכל המדרגות.

ו' שירי:

	למה? הן לא עמדו בהסכם.

היו"ר א' גולדשמידט:

	אינך יכול לעשות זאת דרך זה. זה לא שייך לעניין הכבלים.

	אורי אולניק, כמה עולה צלחת בבית פרטי?

ד' רוזן:

	ההתקנה עולה לשמונה בתים עם ההתקנה והצורך להגיע לכל דירה 480 דולר. כאשר אתה מתקין זאת לבית בודד, ההתקנה יותר זולה בקצת. זה לא מהותי. זה סדר גודל של אותו מחיר.
	
ד' לחמן-מסר:

	מוסכם עלינו, שכדי לקלוט את ערוץ 2 ורשות השידור צריך אנטנה.

ד' רוזן:

	את יודעת כמה היא עולה? 615 דולר, ויש לי הצעות מחיר.

ד' לחמן-מסר:

	אני לא יודעת.

היו"ר א' גולדשמידט:

	האם עם אותה אנטנה שאתה קולט את ערוץ 1 ואת ערוץ 2 אתה יכול גם לקלוט את זה?

ד' רוזן:

	לא. צריך אנטנה של ערוץ 3.

היו"ר א' גולדשמידט:

	אשאל אחרת: נניח, שיש בית בפריפריה, בעיירה על גבול הצפון, הרוצה לקלוט ערוץ 1 וערוץ 2 והוא לא מחובר לכבלים. האם יש לו אנטנה?

ד' רוזן:

	לא. האנטנה שהוא צריך להתקין עולה--

היו"ר א' גולדשמידט:

	של ערוץ 1 וערוץ 2.

ד' רוזן:

	--עולה לו 600 דולר, ויש לי הצעות מחיר. הוא צריך להקים תורן.

מ' לוי:

	העסק הזה מרגיז. המחוייבות שלהם היא להניח תשתית. אתם לא מבינים.

היו"ר א' גולדשמידט:

	חבר-הכנסת שירי, אי אפשר כך. תנו לי לשאול שאלות, ואחרי זה נוציא מסקנות.

	כדי לקלוט ערוץ 1 וערוץ 2 בבית פרטי שלא מחובר לכבלים, האם הוא צריך אנטנה?

א' אולניק:

	כן.

היו"ר א' גולדשמידט:

	היום, במצב הנוכחי, הוא צריך אנטנה. כדי לקלוט את הערוץ השלישי, לאחר שיש לו אנטנה לערוץ 1 ולערוץ 2, מה עליו לעשות? הוא צריך להוסיף משהו על מוט האנטנה.

ד' רוזן:

	זה לא כל כך פשוט. עקרונית, יש להוסיף עוד אנטנה לעמוד, ויש להוסיף עוד פילטר על הכבל. בדרך כלל, אם עמד דבר בחוץ יותר משנה או שנתיים, אתה מגלה שעליך להחליף את כל העמוד הקיים זה, וזה ערוץ 1 ו-2, והדבר הזה עולה 600 דולר.

ס' אלחנני:

	האם זה עולה כולל את ערוץ 3? הוא לא ענה על שאלתי.

היו"ר א' גולדשמידט:

	באנו ואמרנו בתחילת הדרך, בישיבה הראשונה על הערוץ השלישי עוד לפני התקציב, שאנו רוצים להשוות את הנושא של הערוץ השלישי, את יכולת הקליטה שלו, ע"י תושבי מדינת ישראל לערוץ 1 ולערוץ 2. מסתבר לנו, שבתים לא מחוברים שרוצים לקלוט את ערוץ 1 וערוץ 2 צריכים להשקיע את אותה השקעה כמו כדי לקלוט את הערוץ השלישי. לכן, אין שום סיבה לא לאפשר את השידור בדרך הזו שהם יקלטו כמו שהם קולטים את ערוץ 1 ואת ערוץ 2. הם לא מופלים לרעה מול ערוץ 1 וערוץ 2. יש להם בעיה כוללת, שכאשר הם לא מחוברים לכבלים עליהם לשים אנטנה גם בשביל ערוץ 1 וערוץ 2. עכשיו, הם ישימו גם לערוץ 3. אתה מחבר פה שני דברים.

ו' שירי:

	האם אתה שם לב מה אתה אמר? אני לא מחבר דבר.

היו"ר א' גולדשמידט:
	
	או שתהיה להם צלחת.

ד' לחמן-מסר:

	לא. שידורי הלווין זה מנוי, וכבלים זה מנוי.

היו"ר א' גולדשמידט:

	לגבי ה-DBS, זה יהיה מוצפן.

ד' לחמן-מסר:

	זה 150 ש"ח לחודש.

א' אולניק:

	חבילה בסיסית צרה.

היו"ר א' גולדשמידט:

	פה מדובר על שידור לא מוצפן. אני עדיין לא יודע אם יש DBS. עיזבו אותי עכשיו מה-DBS. זה סיפור.

ישראל כץ:

	אני מודיע לכם, שהעלות, לפי חישוב שלי, אם חברת הכבלים צריכה לממן את כל החיבור בפריפריה, היא20 מליון דולר, ואני מבטיח לך שהיא מוכנה לעשות זאת היום ושיירדו ממנה. אבל, העיסקה גרועה מאד.

א' אולניק:

	רוצים, שיחברו את הפריפריה.

ו' שירי:

	האינך מבין זאת? הם לא עושים טובה. הם היו חייבים לעשות זאת מזמן.

ישראל כץ:

	הם מוכנים לעשות זאת ושתרד מהם.

היו"ר א' גולדשמידט:

	אני נפגע אישית מספר אחד לעניין הזה, שכן עברתי לירושלים ואני מכיר זאת קצת. זו השאלה: אנו לא יכולים לחייב את חברות הכבלים. אתה מציע להתנות את העלאת הערוץ השלישי לאויר כאשר לכל בית במדינת ישראל תהיה אופציה להתחבר לכבלים.

ד' לחמן-מסר:

	זה מקדם מכירות לשידורי הכבלים. תראה מה אתה עושה. אתה עושה קידום מכירות לשידורי הכבלים. זה לא יעלה על הדעת.

היו"ר א' גולדשמידט:

	אין לך הצעה אחרת, אלא אם אתה אומר להשית עליהן תשלום, כך שישלמו 500 דולר לכל אחד. לדעתי, זה לא עומד מבחינה משפטית.

ו' שירי:

	הערוץ הזה לא צריך לשלם את הקנס של הפשע של חברות הכבלים. כדי להקל על הענין וכדי שתראה שאני גם מוכן להתפשר על העניין הזה, צריך להכניס לתוך העניין הזה את מי שמתחבר. בסופו של דבר, יגיע הרגע שחברות הכבלים יצטרכו, ולא תהיה להן ברירה, לחבר את כולם.

ד' לחמן-מסר:

	וזאת, תמורת כסף.

ו' שירי:

	תמורת הקטע הזה שמי שישלם על הענין הזה- - -

ישראל כץ:

	האם ברהט ישלמו 40 דולר לחודש לחברת הכבלים?

ד' לחמן-מסר:

	האם זה בסדר? תראה מה אתה אומר?

ו' שירי:

	לא. ישלמו כמו כולם.

ד' לחמן-מסר:

	אתה סותר את עצמך.

ו' שירי:

	אני אומר: גם אם אני משלם 400 דולר, הוא ישלם, אבל שהוא יידע- - -

ע' הראל:

	מה יקרה אם לא יתחבר למנוי?

ו' שירי:

	לא נותנים לי לדבר.

ישראל כץ:

	היא אומרת, שזו לא חוכמה תמורת תשלום. לא רצינו זאת עם הכבלים או בלוויין לקבל את האפשרות לצפות. לכן, ההצעה שלך יכולה להיות רק אחת: שחברות הכבלים יסכימו לממן צלחות לכל אלה שלא הניחו להם תשתית. לדעתי, הן יסכימו. זה יעלה להן 20 מליון דולר, ויזרקו אותם מהראש. לדעתי, בהקשר של הכבלים, אתה מפספס.

ו' שירי:

	אבל, זה לא קשור לזה.

ישראל כץ:

	אבל, כל הצעה אחרת שאתה מציע אין בה הגיון. אם ברהט חברות הכבלים יניחו תשתית, כל אחד יצטרך לשלם 45 דולר לחודש ובשנה זה יעלה לו הרבה יותר מהאנטנה שאתה מדבר עליה.

ו' שירי:

	אני נותן לו תעודת ביטוח. הוא אומר: "אני משלם את ה-500 דולר לערוץ השלישי".

ישראל כץ:

	לכבלים.

ו' שירי:

	בסוף, יגיע הרגע שחברות הכבלים יצטרכו לחבר את כולם - נכון?

ישראל כץ:

	לא.

ו' שירי:

	אין דבר כזה "לא". אדם ילך מחר בבוקר לבג"ץ.

ישראל כץ:

	יש מליון בג"צים.

היו"ר א' גולדשמידט:

	חבר-הכנסת שירי, מה ההצעה שלך?

ו' שירי:

	כל הזמן מענישים את מי שלא קרוב לצלחת. במקרה הזה, הוא צריך לקנות את הצלחת. במקרה הזה, הוא צריך גם לשלם על הצלחת, למרות שעשר שנים הוא לא נהנה משום דבר.

ס' אלחנני:

	אבל, יהיה לו אחר כך SERVICE.

ו' שירי:

	אני מציע, שבמידה ולאותו אחד בישוב מרוחק אין שום תשתית וירכוש וישלם את ה-500 או את ה-400 דולר כדי לקלוט לא משנה מה, היות וחברות הכבלים יגיעו לישובים מסויימים בסוף, והן יסחבו עוד שנה או עוד שנתיים אך תוך חמש שנים יגיעו חברות הכבלים ותהיה לו האופציה להתחבר אליהן, חברות הכבלים יצטרכו לשלם על העוול שהם עשו לו עשר שנים.

ישראל כץ:

	אתה יוצר תמריץ שלילי לא לחבר אותך. זה מה שאתה אומר.
ו' שירי:
	
	אין דבר כזה. לא יעזור להן שום דבר. יחזירו לו את העונש שנותנים לו בלי ריבית, אך אחרי כמה שנים.

ישראל כץ:

	מראש, ראיתי מה הבעיה. אני נאבק כבר ארבע שנים על נושא הפריפריה ועל הישובים הקטנים באמת.

ו' שירי:

	אני נאבק ארבעה חודשים.

ישראל כץ:

	מה שאנו למדנו בכל הבג"צים וכל הסיפורים הוא, שיש לחץ על חברות הכבלים להרחיב את היקף הפריסה שלהן, והלחץ הזה מתבצע. מציעים כאן להרחיב את העוגה דרך נושא הצלחות, ולדעתי זה עוד פלח שיכנס לתוך התמונה.

ו' שירי:

	מי ישלם?

ישראל כץ:

	עזוב את ה"מי ישלם?" הזה. אני מכיר ישובים קטנים מאד בצפון שצלחת הם כן שמו.

ו' שירי:

	זה העניין: מי ישלם?

ד' לחמן-מסר:

	חבר-הכנסת שירי, הגישה חברתית, אך יש שתי בעיות בטיעון שלך. בעיה אחת היא, שאתה אומר שמי שהתחבר ללווין או לכבלים מעמדו עדיף על מי שאין לו תשתית. אנו חשבנו שערוץ שלישי, וזה מה שמנסים להגיד לך, הוא אלטרנטיבה למנוי הזה. אינני רוצה להיות מנויה של הכבלים, כי אינני רוצה את התכניות שלהם. אינני רוצה שילדיי יראו מהבוקר עד הערב טלויזיה.

ד' רוזן:

	או שאת לא רוצה לשלם.

ד' לחמן-מסר:

	גם אם התשתית מגיעה אלי הביתה, אני רוצה לקנות צלחת - וזה שווה לי. זו השקעה חד-פעמית - ולקבל ערוצים חינם. זו השקעה לאורך זמן תמורת ערוצים כאלה.

היו"ר א' גולדשמידט:

	זה ערוץ אחד חינם.

רבותי, אני רוצה להגיע להחלטה.

ד' לחמן-מסר:

	משפטית, אי אפשר עם ההצעה שלך.

ישראל כץ:

	האם אפשר באמצעות הצלחת הזו אפשר לקלוט את ערוץ 1 וערוץ 2?

א' אולניק:

	נכון, וגם את ערוץ 33.

ד' לחמן-מסר:

	זה מוצר מתחרה לכבלים וללווין.

היו"ר א' גולדשמידט:

	עלינו להגיע להכרעה. חבר-הכנסת שירי, הכוונה שלך טובה וההצעה שאתה מציע איננה עומדת ולא מחזיקה מים.

ו' שירי:

	האם היא לא מחזיקה מים? שמשרד התקשורת, ויושב כאן המנכ"ל, ילחץ את חברות הכבלים.

היו"ר א' גולדשמידט:

	חבר-הכנסת שירי, אפשר לא להקים את הערוץ השלישי.

ד' לחמן-מסר:

	חבר-הכנסת שירי, חברות הכבלים ישמחו לעשות כל דבר תמורת הארכת הזכיון.

ישראל כץ:

	חבר-הכנסת שירי, אתה טועה בעניין.

היו"ר א' גולדשמידט:

	אני רוצה להצביע. הדברים הובהרו. חבר-הכנסת שירי, אני חושב שאתה טועה.

ו' שירי:

	אתה אומר, שאני צודק אך אין מי שיצדיק אותי.

היו"ר א' גולדשמידט:

	מי בעד הסעיף הזה, כפי שהוקרא פה?

ו' שירי:

	זו הצבעה אנטי חברתית.

ישראל כץ:

	אנו לא דנו בצד העיקרי של המנויים בתשלום בנושא השידור המוצפן. יש את כל המהומה הזאת בנושא "שידור מוצפן שקליטתו מותנית בתשלום" בסעיף (ו) בעמוד 2. מה כאן הצופן?

ד' רוזן:

	שידור טלויזיה זה שידור בלווין בלתי מוצפן. כל אחד יכול לקלוט אותו עם אנטנה. ה-DBS, למשל, מוצפן, ואינך יכול לקלוט אותו בלי לשלם.

היו"ר א' גולדשמידט:

	חבר-הכנסת שירי, אין לך פתרון. כתוצאה מזה, הם לא יחברו את הישובים לכבלים. אתה יכול לומר שיהיה קנס 500 דולר על כל חיבור, והם לא יחברו. בשם הצדק בסוף הם לא יחברו.

ו' שירי:

	התוצאה היא, שמי שלא היה לו - לא יהיה לו.

ס' אלחנני:

	בכבלים אתה משלם המון כסף.

היו"ר א' גולדשמידט:

	 הובהר פה, שהצלחת הזו יכולה לקלוט, נכון לרגע זה, ארבעה ערוצים כפי שאנו מכירים היום באופן חופשי--

א' אולניק:

	אנו מניחים, שזה יהיה יותר.

ס' אלחנני:

	אני מציעה, שהוועדה לא תיכנס פה לפרטים טכנולוגיים.

היו"ר א' גולדשמידט:

	--לפחות: ערוץ 1, ערוץ 2, ערוץ 3 וערוץ 33. נכון לרגע זה.

ישראל כץ:

	לא ערוץ 33, אלא ערוץ 3.
 
ס' אלחנני:

	הוא אומר לי שלא, כלומר שהצלחת עדיין לא מעבירה את ערוצים 1 ו-2. זו היתה שאלתי.

ד' רוזן:

	השידור המינימלי הוא מספר ערוצים. ברור, שאנו נעביר את ערוץ 2 ואת ערוץ 3. אני משוכנע, שנגיע להסדר עם רשות השידור. אנו סגרנו זאת, שנעביר גם את ערוץ 1 ו-33 כי זה לא עולה כסף.

ס' אלחנני:

	זה לא מוסדר.

היו"ר א' גולדשמידט:

	אני מבקש דבר כזה: הואיל והשארת נקודה של ספק בנושא רשות השידור, תסגרו עם ערוץ השידור לפני שנגמור את החוק.

ו' שירי:

	הם חייבים, כי אם יהיו להם טלויזיות ויחייבו את האנשים אגרה. מה זאת אומרת שלא יתנו להם לראות ערוצים 1 ו-33?

ד' לחמן-מסר:

	לא ע"י צלחת.

היו"ר א' גולדשמידט:

	תדברו עם אורי פורת.

	חבר-הכנסת ישראל כץ, מה מטריד אותך בסעיף השני לגבי העניין המוצפן?

ישראל כץ:

	הוא הסביר זאת.

א' שניידר:

	אתם צריכים להצביע על הגדרה (ו) בעמוד 2 בנוסף לפיסקה (9) בעמוד 5.

היו"ר א' גולדשמידט:

	מי בעד?

ה צ ב ע ה

הגדרה (ו) בעמוד 2 ופיסקה (9) בעמוד 5 התקבלו.


היו"ר א' גולדשמידט:

	רבותי, זה אושר.

ישראל כץ:

	תזכור, שהצבעת נגד הפריפריה. אתה לא נותן פתרון.

ו' שירי:

	אתה יודע, שאני לא טועה. יש פתרון. אל תגיד שאני טועה. תגיד שאין פתרון.

ישראל כץ:

	אין פתרון.

ו' שירי:

	אם כך, אני לא טועה.

היו"ר א' גולדשמידט:

	הנושא תם.

א' אולניק:

	ברצוני להעלות נושא נוסף, המצוי בסעיף (23) בעמוד 10 בנוסח שמונח לפניכם, הקשור לסוגיית הפיצויים. סעיף זה אומר: "בסעיף 106, בסופו יבוא 'בערוץ 2'". למעשה, משמעות התיקון היא שכתוצאה מכניסת הערוץ המסחרי החדש לא יצטרכו לשלם פיצויים להתאחדות בתי-הקולנוע כפי שהיה עם הערוץ המסחרי הקודם.

א' שניידר:

	סעיף 106 לחוק אומר: "תחולתו של סימן זה, עד תום שלוש שנים מיום תחילת השידורים בידי בעל זכיון", והסימן הזה מדבר על זכאות למענק - מענק פיצויים.

א' אולניק:

	הנושא עלה בוועדה בעבר.

היו"ר א' גולדשמידט:

	תסביר את הרקע. בהתחלה, פיצו את בתי-הקולנוע וגופים גדולים.

א' אולניק:

	הרקע היה, שבחוק של הערוץ המסחרי הקיים ניתן מענק שהוגבל לשלוש שנים לשני גופים שחששו מהפגיעה שתיגרם להם מכניסת הערוץ המסחרי הראשון, ואלה בתי-הקולנוע ועיתונים יומיים שלא זכו במכרז של ערוץ 2. למיטב הבנתנו, שני הענפים האלה כיום לא זקוקים לפיצוי.

היו"ר א' גולדשמידט:

	האם בתי-הקולנוע יודעים על הכוונה הזה?

א' אולניק:

	בתי-הקולנוע לא יודעים על זה.

א' רותם:

	ברצוני להגיד, שגם בערוץ 2 הם לא נפגעו, ורק פיצו אותם על זה- - -

היו"ר א' גולדשמידט:

	יש לנו פה בעיה. אנו הולכים לפגוע באיזו שהיא זכות שמופיעה בחוק לטובת בתי-הקולנוע בלי שהם יודעים מזה.

א' אולניק:

	הזכות מופיעה לגבי ערוץ 2. אין זכות קנויה.

א' לוי:

	אין להם זכות היום בערוץ 3, אלא בערוץ 2.

היו"ר א' גולדשמידט:

	נניח, שאנו נשאיר זאת לעיתונים ולא ניתן זאת לבתי-הקולנוע.

ד' לחמן-מסר:

	לא. רוצים לבטל זאת לכולם.

היו"ר א' גולדשמידט:

	לא. היה פה דיון. 

	חבר-הכנסת שירי, אי אפשר כך לנהל דיון. אני יושב פה מהשעה 10:00 ומנסה להשליט סדר.

	כשהיה פה עמוס שוקן, הוא דיבר על העניין שיימשך הפיצוי - נכון?
	
א' אולניק:

	לא. נוני מוזס ביקש זאת.

היו"ר א' גולדשמידט:

	אני מבקש לשלוח את ההצעה לבעלי בתי-הקולנוע, לאיזה שהוא גוף שמאגד אותם, וכנ"ל לגבי העיתונים, כדי שיביעו את עמדתם בכתב, ואנו נצביע על העמדה הזאת רק לאחר שזה יובא לפנינו. אינני רוצה שיהיה מצב, שמישהו יגיד שהוא לא נשמע בוועדה.

א' אולניק:

	בסדר.

	הנושא הבא מופיע באותו עמוד: סוגיית הטלויזיה הלימודית.

היו"ר א' גולדשמידט:

	למעשה, סיכמנו זאת.

א' שניידר:

	זה מופיע בעמוד 10 למעלה, וזה מתייחס לסעיף 104 בחוק.

א' אולניק:

	סליחה, אך טעיתי במיקום. הילה שמיר, היכן זה מופיע?

ה' שמיר:

	זו פיסקה (11) בעמוד 6.

ישראל כץ:

	לגבי השעות, לא התכוונו לכל כך הרבה כשהצענו זאת. היושב-ראש אלי גולדשמידט, הצעת איזו שהיא הגדלה, אך לדעתי לא בדקת זאת מתמטית. בדקתי לאחר מכן את המשמעות. במקום 18 שעות, זה מקפיץ את זה ל-25 שעות במקום ל-20 או 22 שעות.

היו"ר א' גולדשמידט:

	בשני הערוצים.

ישראל כץ:

	הכוונה היתה לשמור על אותה מסגרת עם טיפה העלאה מ-18 שעות ל-20 שעות, ואז לחלק בין שני הערוצים.

היו"ר א' גולדשמידט:

	אתה וחבר-הכנסת מלול הצעתם לקחת את אותה הקצאה שיש היום לטלויזיה הלימודית בערוץ  ולחלק בשניים. באו אנשי הטלויזיה הלימודית ואמרו: "זה לא בסדר וכו'. אנו רוצים כמות שווה. זה אומר, שאת הכמות שיש לנו בערוץ 2 נקבל גם בערוץ השלישי". באתי עם הצעת פשרה ואמרתי: "בואו ונחתוך זאת. היום זה שביעית בערוץ 2"- - -

ישראל כץ:

	הממשלה הציעה לתת להם אפס בערוץ 3.

היו"ר א' גולדשמידט:

	לא. הממשלה חלוקה בתוכה. הממשלה השאירה זאת לנו.

א' לוי:

	בפעם הקודמת הממשלה הציעה לתת אפס בערוץ 3.

היו"ר א' גולדשמידט:

	לא נכון. אמיר לוי, היו דיון או שיחה בין שר החינוך ושר התקשורת, וזה סוכם. אינכם יכולים לבוא לפה עם 17 קולות. סוכם, שעמדת הממשלה היא להשאיר זאת להכרעת הוועדה. כך נמסר לי. למה אתה מחזיר אותי עכשיו למה שהיה לפני זה? יוסי שריד לא מסכים עם העמדה שאתה מציג, וזה לא נדון בממשלה. לכן, השאירו זאת להחלטתנו.

א' לוי:

	אני רוצה לומר מה שהיה בדיון הקודם. יש שתי נקודות: נקודה ראשונה קשורה למי זו הטלויזיה החינוכית ומה המעמד שלה ועל זה יש גם דו"ח מבקר מדינה די טרי שזה גוף שהוא יחידה ממשלתית, והשאלה היא האם הממשלה צריכה שיהיו לה ערוצי טלויזיה, גם אם זה חינוכית וגם זה לימודית, הם לבטח עושים עוד דברים אחרים מעבר לזה.

ד' לחמן-מסר:

	זה ממילא עד תום ההארכה - זה עוד שנתיים.

היו"ר א' גולדשמידט:

	אתה יודע מה מפריע לי? אני אומר זאת גם לחברים. יש הרבה דעות. היית נוכח בדיון הקודם ביום חמישי. היה סיכום ברבע השעה או בעשרים הדקות האחרונות. זה לא איזה שהוא נושא עקרוני. אמרנו כך: בין הדרישה המכסימליסטית של שביעית ושביעית בשניהם, בשני הערוצים, אנו הסכמנו לעשירית והאנשים היו מרוצים. למה אתה פותח את זה עכשיו מחדש? הצגת את הנושא בפעם הקודמת.

א' לוי:

	לא הצגתי עד הסוף.

היו"ר א' גולדשמידט:

	תציג כמה שאתה רוצה. יש לך זמן להציג מעכשיו עד סוף הישיבה.

א' לוי:

	חבר-הכנסת ישראל כץ, הנקודה השניה שהעלית קשורה לחוסר השויוניות שיש. אי אפשר להטיל רק על ערוץ 2 ולא על ערוץ 3. צריך לזכור שהחוק הקיים לא בהכרח מטיל על ערוץ 2 לקחת את הטלויזיה החינוכית. יש סמכות למועצה, והיתה פרשנות על זה. הצעת החוק שיש כאן באה ואומרת בעצם שעכשיו גם ערוץ 2 וגם ערוץ 3 ישדרו.

ישראל כץ:

	מעבר לכמות.

היו"ר א' גולדשמידט:

	החלטנו על זה בישיבה הקודמת. למה לפתוח זאת מחדש?

ישראל כץ:

	אני הצעתי את ההצעה עם חבר-הכנסת רחמים מלול, משום שמעבר לויכוח על הכמות יש נושא של הלגיטימיות של הערוץ לשדר אפילו לערוץ 2. גם זה שנוי במחלוקת, וידעתי זאת. נדמה לי, שיש הסדר שזה בינתיים לשנה.

א' אולניק:

	רק לשנה.

ישראל כץ:

	בזה שהצענו לחלק אפילו את אותן שעות, אנו נתנו להם פריסה  וקשת האזנה יותר רחבה.

	הצעתם 'מערוף' - להגדיל להם טיפה את השעות. בדקתי אחרי זה את המשמעות.

היו"ר א' גולדשמידט:

	להקטין את החלק בערוץ 2.

ישראל כץ:

	אין להם מעמד בחוק.

היו"ר א' גולדשמידט:

	יש מעמד היום בחוק - שביעית.

א' לוי:

	לא. זה לא מעמד שהוא חד-משמעי, ויש על זה מחלוקת.

היו"ר א' גולדשמידט:

	אורי אולניק, תבוא בטענות לאוצר ולא אלי שהחוק לא נגמר.

ישראל כץ:

	כשמישהו אמר כאן "עשירית או חמישית", לדעתי לא בדקו את המשמעות מבחינת שעות. בדקתי זאת אחרי זה, ונדמה לי שמדובר ב-18 שעות שמשדרים היום בערוץ 2. בואו ונגדיל זאת ל-20 שעות בשני הערוצים ונחלק זאת בין שניהם - וזו הכוונה - כך שיהיו בכל ערוץ 10 שעות במקום 18 שעות רק בערוץ 2.

היו"ר א' גולדשמידט:

	אבל, התפשרנו על עשירית. אתה רצית לתת 1/14 לכל אחד.

ישראל כץ:

	לא. רציתי את הקיים.

היו"ר א' גולדשמידט:

	אתה רצית לתת 1/14, וביחד 2/14 זה שביעית. אמרנו: במקום 1/14 לכל אחד, ניתן 1/10 לכל אחד.

ישראל כץ:

	לא הבנו את המשמעות. אתה מעלה זאת עד 25 שעות. לדעתי, זה הרבה. דרך אגב, הם גם מרויחים מפירסומת - 20 מליון דולר.

היו"ר א' גולדשמידט:

	אני מציע, שנצביע על זה.

ע' הראל:

	לטלויזיה הלימודית יש זכיון לשדר בתקופת הזכיון הראשונה פלוס אפשרות להארכה בתקופת הזכיון הראשונה ותו לא. לאחר מכן, היא נעלמת מהמסך במכרז הבא. מה שבאים פה ואומרים הוא, שבתקופה בה יש לה הארכה עד תום תקופת הזכיון של בעלי הזכיון הנוכחיים בערוץ השני יהיה לה אותו דבר פלוס עשירית אחר כך. העשירית הזו תהיה רק בערוץ השלישי. נדמה לי, שלא זו היתה כוונת הוועדה.

היו"ר א' גולדשמידט:

	כמה בערוץ השני?

ד' לחמן-מסר:

	היא קיבלה הארכה לשנה. בסך-הכל, היתה להם הארכה לארבע שנים. לדעתי, הם נמצאים היום חצי שנה אחרי תחילת ההארכה. יש להם עוד שלוש וחצי שנים.

ע' הראל:

	זה בשיקול דעת של המועצה.

ד' לחמן-מסר:

	בינתיים, היא קיבלה רק שנה. אם, נניח, יאריכו לה, ויכול להיות שגם לא--

היו"ר א' גולדשמידט:
	
	--יאריכו לה על שביעית.

ד' לחמן-מסר:

	--יאריכו לה על עשירית.

ע' הראל:

	--יאריכו לה על שביעית.

היו"ר א' גולדשמידט:

	אנו אומרים: בואו ונאריך לה לא על שביעית אלא נוריד לה את זה לעשירית.

ד' לחמן-מסר:

	מה היא תעשה בינתיים?

ע' הראל:

	אבל, יש פה הוראת מעבר שהעשירית הזו תיכנס לתוקף רק כשייגמר לה מה שיש לה היום.

ד' לחמן-מסר:

	וזה לא נכון.

ע' הראל:

	השאלה היא: האם מה שיש לה היום זו הארכה זמנית או הארכה מלאה שתינתן לה, אם תינתן לה?

דוברת:

	מה שיש לה ביום שעולה הערוץ השלישי.

ד' לחמן-מסר:

	לא. זה מסובך יותר. ביום שעולה ערוץ 3, אם היא קיבלה הארכה, היא יורדת במספר השעות. כל עוד ערוץ 3 לא עלה, היא נשארת בגודל היחידה כפי שהיה בחוק המקורי בכפוף לשיקול הדעת של המועצה.

ע' הראל:

	יש לתת פתרון לעוד עניין: מה קורה כאשר נגמר הזכיון של בעלי הזכיון הנוכחיים בערוץ 2? היא יוצאת מערוץ 2, ונשארת רק בערוץ 3. כמה זמן יש לה שם?

היו"ר א' גולדשמידט:

	אני מבקש, שתכתבו לנו פתרון. להגיד לך אם אני יכול להיבחן על מה שאת אמרת עכשיו? - אינני בטוח שאוציא ציון טוב.

א' רותם:

	יש שאלה עקרונית: האם רוצים שמעבר לתקופת הזכיון של ערוץ 2 לטלויזיה הלימודית יש עוד שידור בערוץ 3?

ע' הראל:

	עד תום תקופת הזכיון הראשונה שלו, ואז- - -

ד' לחמן-מסר:

	זה לא בסדר.

א' רותם:

	גם אם בערוץ 2 לא יהיה לה.

היו"ר א' גולדשמידט:

	מה יהיה בערוץ 2?

א' רותם:

	לא יהיה.

ד' לחמן-מסר:

	היא כבר גמרה את הזכיון.

היו"ר א' גולדשמידט:

	לא. יהיה לה בשני הערוצים.

ד' לחמן-מסר:

	לא. היא גמרה. יש לך בעיה של זמן. היא קיבלה הארכה על בסיס זכיון שניתן לה קודם לעוד שנה, ונניח אפילו לעוד ארבע שנים. בפוג ארבע השנים הללו אין לה יותר זכויות. הבעיה היא, שכאשר ערוץ 3 נכנס, היא כבר תהיה באמצע ארבע השנים האלה. לכן, השאלה היא כמה ייוותרו לה. עוד שנתיים? עוד ארבע שנים? לא דנו בשאלה הזו.

היו"ר א' גולדשמידט:

	איך הכנתם חוק בלי לדון בזה?

ד' לחמן-מסר:

	מי זה "אנחנו"? ג'ירפה ואריה? גם אתה היית פה.

היו"ר א' גולדשמידט:

	האם אתם לא הגשתם חוק?

ד' לחמן-מסר:

	לא דנו. הטלויזיה הלימודית היתה OUT. אתם הכנסתם אותה.

ד' לחמן-מסר:

	את הבעיה כולנו הבנו, והשאלה היא מה הפתרון. אנו צריכים לשבת ולהחליט מה יהיה הפתרון.

היו"ר א' גולדשמידט:

	תחליטו.

ד' לחמן-מסר:

	אבל, מה היא ההנחיה שלכם?

היו"ר א' גולדשמידט:

	אמר לי מישהו, ואני כבר לא זוכר מי אמר בישיבה הקודמת: "איך אתה פוגע בטלויזיה החינוכית, כאשר הרצון שלך...", ואני מודה שפגעו בי בבטן הרכה. 

ד' לחמן-מסר:

	תחזיר.

היו"ר א' גולדשמידט:

	לא.

ד' לחמן-מסר:

	יש לך החזרה, בגלל שאתה שמת כאלה ז'אנרים עליונים לגבי ערוץ 2, שאתה לא בהכרח צריך את הלימודית.

היו"ר א' גולדשמידט:

	אבל, אמרו: "יש לך את זה כבר, ויש שם דברים טובים" והזכרתי את התכנית "טעמים" עם בוקששתר.

ס' אלחנני:

	אבל, זה לא ז'אנר עליון.

ד' לחמן-מסר:

	הבעיה שלי היא, שזה הופך להיות מזוזה, שאחרי שהיא תגמור את זמן השידור שלה בערוץ 2 לפתע יקום לה זמן שידור בערוץ 3. אני לא יודעת מה לעשות עם זה.

היו"ר א' גולדשמידט:

	תלכי ליוסי שריד ותגידי לו את זה.

י' לבני:

	ועדת הכספים לא דנה על עתיד הטלויזיה הלימודית.

ד' לחמן-מסר:

	זה לא יידון לעולם.

י' לבני:

	אין שום ספק, שכאשר יידון העניין הזה, לא יתברר שעתיד הטלויזיה הלימודית  מתפזר על פני ארבעה ערוצים ובכל מקום יש טלאי קטן. יתברר, שוועדות הציעו, כולל הוועדה שהייתי יושב-ראש שלה ודוידה לחמן-מסר היתה חברה בה, לרכז הכל בערוץ אחד ותשדר גם בלילה ושיהיו תפקידים דומים לאלה של "ארטא" ו-BBC2.

ד' רוזן:

	ערוץ 23.

י' לבני:

	ואז, בניגוד למה שהאוצר כל הזמן מרמז, יתברר שזה במימון מדינה במידה רבה מאד. ערוץ מהסוג הזה מול כל מליון הערוצים המסחריים דוקא כן יהיה במימון מדינה וזה יותר מימון מדינה ממה שיש היום. אבל, זה יהיה בבוא הזמן. בינתיים, יוסי שריד הוא שר חדש. אני מניח, שהוא רוצה בינתיים לא להפסיד את הנחלאות שיש לו. פירושו: הנחלאות הפוטנציאליות שיש לו בערוץ השלישי. אנו צריכים לשמור על העניין הזה, כי הדיון העתידי על עתיד הערוץ הטלויזיה הלימודית יבוסס במידה רבה גם על הנחלאות שישנן. זה מה שקורה בחיים. לכן, לדעתי, שויון פירושו שבערוץ השלישי ישדרו עד סיום השידור בערוץ השני.

ד' לחמן-מסר:

	זה לא יהיה בחיים.

י' לבני:

	כלומר, עד תום שלוש וחצי שנים מהיום. איך מנסחים זאת? אפשר למצוא דרך לנסח זאת.

היו"ר א' גולדשמידט:

	מה? עשירית-עשירית?

י' לבני:

	אני כן בעד עשירית בנוסח שחבר-הכנסת אלי גולדשמידט הציע. צריך לקוות שבשנים האלה יוסי יתעשת ויגיש הצעת חוק לכנסת איך פותרים בכלל את בעיית הטלויזיה הלימודית שהיא בעיה מהותית מאד ומאד דרושה מבחינת הספקטרום של השידור בארץ. כרגע, זה עדיין לא קורה. בינתיים, יש עוד טלאי אחד, אבל זה צריך להיות שויוני עם התנאים האחרים.

ד' לחמן-מסר:

	אם אנו עושים את מה שיצחק לבני אומר, אנו מיישמים את ההחלטה של שבוע שעבר באופן מדוייק. כלומר, אנו לא מוסיפים ולא מורידים.

היו"ר א' גולדשמידט:

	רק עד סוף הזכיון.

ד' לחמן-מסר:

	עד סוף תקופת ההארכה, שהיא רשאית לקבל אותה. הבעיה שלי היא מה יקרה אם המועצה לא תאריך להם זאת לארבע שנים. האם יהיה להם אפס?

היו"ר א' גולדשמידט:

	אנו דיברנו גם שזה עד סוף הזכיון של הערוץ שלישי.

ד' לחמן-מסר:

	אבל, יש פה 'באג': מועצת הרשות השניה, שאתם יכולים להורות לה. מועצת הרשות השניה על דעת עצמה פירשה את סמכות ההארכה למנות, למרות שהיה כתוב "לתקופה". היה כתוב שם, שניתן להאריך לארבע שנים. לכל זכייני ערוץ 2 האריכו לארבע שנים, ולטלויזיה החינוכית האריכו לשנה. תיאורטית, בתום השנה הזו אין לה זכות להמשיך ולשדר. אתם יכולים להחליט: "תודה רבה למועצת הרשות. החלטתם על הארכה לשנה, וזו תהיה הארכה לארבע שנים".

היו"ר א' גולדשמידט:

	אולי נעשה זאת אחרת? אם תחליט מועצת הרשות להאריך- - -

ישראל כץ:

	אנו דיברנו על כך שזה לכל התקופה.

ד' לחמן-מסר:

	אבל, זה יכול להישאר באפס.

היו"ר א' גולדשמידט:

	יכול להיות. אם את רוצה להשאיר בידי מועצת הרשות השניה, ואינני רוצה לפגוע בסמכויות מועצת הרשות השניה- - -

ד' לחמן-מסר:

	מי אמר שיש להם בכלל? השנה היא לא פשוטה כל כך מבחינה משפטית.

א' רותם:

	לא, אבל, לשיטתנו, בכלל אי אפשר היה להאריך.

ד' לחמן-מסר:

	בוא ונדבר עם מר שקלאר. תשמעו מה היה.

היו"ר א' גולדשמידט:

	נציגי הרשות הלכו.

ד' לחמן-מסר:

	הטלויזיה החינוכית מאיימת בחצי בג"ץ. אתם יכולים לגמור זאת פה ולהגיד שתהיה הארכה לארבע שנים ובתקופת ההארכה הם ישדרו את ההיקף שלהם בערוץ 2, וכשיעלה לערוץ 3 יחלקו לאותה תקופה ולא לתוספת תקופה, ליתרת התקופה, את- - -

ישראל כץ:

	מה זה "לאותה תקופה"?

ד' לחמן-מסר:

	של ארבע השנים. הם לא יהיו במסכים מעל ארבע שנים.

ישראל כץ:

	אבל, אנו התכוונו לתת להם לכל אורך התקופה.

ד' לחמן-מסר:

	אבל, חבר-הכנסת ישראל כץ, זה לא נכון. לא היתה להם זכות.

ע' הראל:

	בערוץ 2 היתה להם זכות מכסימלית להוריד, לפי החוק.

ישראל כץ:

	עד שיקימו ועדה ועד שיחוקקו- - -

י' לבני:

	מבחינה ציבורית, יש פה אפשרות. כאשר בעוד שנה או חצי שנה נדון בהארכת התוקף או הפסקת התוקף בעוד שנה, אם יפסיקו להם הם ירצו מהם תמורה. הם יגידו לערוץ השני, לזכיינים: "תנו לנו בתמורה תכניות אקוויולנטיות שאתם תפיקו". הטלויזיה הלימודית הרי באה מתוך הנחה- - -

ישראל כץ:

	זה טלאי, ועוד טלאי ועוד טלאי והרבה דברים.

י' לבני:

	הרי הם משדרים תכניות רציניות לא ב-PRIME TIME. הדרישה עכשיו  לשידורים מיוחדים ולשידורי איכות יעודיים היא ב-PRIME TIME. אם אנו נבטל או נניח המועצה תבטל את הטלויזיה הלימודית--

ד' לחמן-מסר:

	לא תאריך.

י' לבני:

	--ולא תאריך, זה מאד ישמח גם את הזכיינים. אבל, תואילו אתם להתחייב על כמות X, Y, ו-Z של תכניות איכות לא ב-PRIME TIME. 

היו"ר א' גולדשמידט:

	איך מנסחים את מה שאתה מציע? הבנתי את מה שאתה אומר: בתום שנה תהיה רשאית ובלבד--

י' לבני:

	--ובלבד שהמועצה תקבע כללים להפקה- - -

ד' לחמן-מסר:

	אי אפשר. כל פעם אתם נותנים לנו הוראות אחרות. חבר-הכנסת ישראל כץ מחר ירצה שהטלויזיה הלימודית תהיה בערוץ 2 ובערוץ 3 לנצח.

ישראל כץ:

	נכון.

ד' לחמן-מסר:

	ליצחק לבני, שאני מזכירה לכם שהוא יועץ לענייני תכניות של מועצת הרשות השניה, יש אינטרס. כלומר, הוא מציג לנו מבנה בו לרשות השניה יהיה כוח במשא ומתן עם הזכיינים תמורת סילוק הטלויזיה החינוכית, שזו בכלל לא היתה האופרה של חבר-הכנסת ישראל כץ. תחליטו מה אתם רוצים מאיתנו. יהיה לנו נורא קל לנסח כל חלום שלכם.

ישראל כץ:

	לדעתי, מה שאנו חשבנו שאנו מחליטים לפחות זה שהם יהיו בשני הערוצים. לכן, גם אמרתי שזה היתרון שנותנים להם את האפשרות הזו, ובנושא השעות אנו לא התכוונו לתת להם להשתלט על נפח כל כך גדול. חשובה לך עוד שעה או פחות שעה - זו לא הנקודה העיקרית. זה ההישג הגדול שלהם. לדעתי, אפשר לעשות זאת גם בערוץ 3 וגם בערוץ 2. דעתי ידועה, שזה הזמן להסדיר את כל הדברים.

היו"ר א' גולדשמידט:

	אני מבקש, שתבואו בדברים עם נציגי משרד החינוך.

ד' לחמן-מסר:

	אנו - לא. הם.

א' אולניק:

	בסדר.

היו"ר א' גולדשמידט:

	אתם תבואו בדברים. תעמידו את הדברים, שהועלו כאן על הפרק. למעשה, יש פה שלוש אופציות. אופציית לבני היא: בתום השנה להאריך, כאשר ישנה אפשרות לזכייניםTO BUY THEM OUT, כלומר לרכוש אותם.

אופציה שניה היא, שהזכיון של הטלויזיה הלימודית יימשך עד סוף תקופת הזכיון של הערוץ השני בלבד, ואז הוא יפקע.

	אופציה שלישית היא, שהזכיון של הטלויזיה הלימודית ימשיך עד תום תקופת הזכיון של הערוץ השלישי, וכמובן  ירוץ במקביל בשני הערוצים. 

כתוצאה מזה, יש פה בקשה לחזור למסלול, אם תתקבל האופציה השניה או האופציה השלישית - שאנו ניקח את ההקצבה הנוכחית שיש לטלויזיה הלימודית בערוץ השני ונחלק אותה בשניים עם תוספת של משהו קטן.

ישראל כץ:

	20 שעות במקום 18 שעות.

ד' רוזן:

	אבל, הם הסכימו בדיון הקודם לשלוש. זה מה שהם רצו. זו היתה הפשרה.
	
דובר:

	מה יש לחזור אליהם?

היו"ר א' גולדשמידט:

	מכיון שאני רוצה שתחזרו אליהם. אתם באים הנה כממשלה, ולא רק כמשרד התקשורת.

	אני נועל את הישיבה.

	תודה לכולם.



הישיבה ננעלה בשעה 13:05.



